**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Νοεμβρίου 2021, ημέρα Δευτέρα και ώρα 14.20΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος αυτής, κ. Διονυσίου Σταμενίτη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων». (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Αγροτικής Ανάπτυξης και Τροφίμων, κ. Συμεών Κεδίκογλου, καθώς και αρμόδιοι υπηρεσιακοί παράγοντες.

Επίσης, στη συνεδρίαση εξέθεσαν τις απόψεις τους, μέσω τηλεδιάσκεψης, σύμφωνα με το άρθρο 38 του Κ.τ.Β. οι κ.κ.: Αλέξανδρος Καχριμάνης, Β΄ Αντιπρόεδρος της Ένωσης Περιφερειών Ελλάδος (ΕΝΠΕ), Δημήτριος Τζιαχρήστας, Πρόεδρος της Επιτροπής Αγροτικής Ανάπτυξης της Κεντρικής Ένωσης Δήμων Ελλάδος (ΚΕΔΕ), Σπυρίδων Μάμαλης, Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ), Χρήστος Τσομπάνος, Αναπληρωτής Πρόεδρος του Συνδέσμου Ελληνικής Κτηνοτροφίας (ΣΕΚ), Στέργιος Κύρτσιος, Πρόεδρος της Πανελλήνιας Ένωσης Κτηνοτρόφων (ΠΕΚ), Ιωάννης Βλαχάκης, Πρόεδρος της Ένωσης Αυγοπαραγωγών Ελλάδος, Ιωάννης Δεκόλης, Πρόεδρος της Ένωσης Μετακινούμενων Κτηνοτρόφων Ηπείρου, Νικόλαος Δημόπουλος, Πρόεδρος του Κτηνοτροφικού Συλλόγου Καβάλας-εκπρόσωπος Περιφερειακής Ενότητας Ανατολικής Μακεδονίας-Θράκης, Δημήτριος Μόσχος, Πρόεδρος του Αγροτικού Συνεταιρισμού Δημητριακών και Κτηνοτροφικών Προϊόντων Καστοριάς, Νικόλαος Κακαβάς, Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ), Βασιλική Ζαφειροπούλου, Πρόεδρος του Δ.Σ. της Πανελλήνιας Ένωσης Κτηνιάτρων Δημοσίων Υπαλλήλων (ΠΕΚΔΥ), Νικόλαος Μωραΐτης, Πρόεδρος της Ομοσπονδίας Αγροτικών Συλλόγων Αιτωλοακαρνανίας, Στέλιος Καραμούλας, μέλος του Δ.Σ. της Ομοσπονδίας Αγροτικών Συλλόγων Νομού Λάρισας και Πρόεδρος του Αγροτοκτηνοτροφικού Συλλόγου Ολύμπου-Ελασσόνας, Γεώργιος Χασιώτης, Νομικός Σύμβουλος του WWF Ελλάς, Διογένης Παπλιάκας, εκπρόσωπος της Φάρμας Παραγωγής Γαϊδουρογάλακτος, Γεώργιος Γιαννιτσόπουλος, Πρόεδρος του Αγροτικού Συνεταιρισμού Αμυνταίου, Μάγδα Κοντογιάννη, Γενική Γραμματέας του Κτηνοτροφικού Συλλόγου Περιφέρειας Αττικής «Άγιος Γεώργιος» και Ιωάννης Μπούρας, Πρόεδρος της Ομοσπονδίας Χοιροτροφικών Συλλόγων Ελλάδος.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Αβδελάς Απόστολος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Αγαπητές και αγαπητοί συνάδελφοι, ξεκινά η δεύτερη συνεδρίαση με την ακρόαση των εξωκοινοβουλευτικών προσώπων. Το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Τον λόγο έχει ο κ. Καχριμάνης.

**ΑΛΕΞΑΝΔΡΟΣ ΚΑΧΡΙΜΑΝΗΣ (Β΄ Αντιπρόεδρος της Ένωσης Περιφερειών Ελλάδος (ΕΝΠΕ)):** Καλησπέρα σας. Ευχαριστώ πολύ για την πρόσκληση.

Εάν κάποιος ασχοληθεί σοβαρά με το θέμα της κτηνοτροφίας, θα δει ότι η Ελλάδα έχει το πλεονέκτημα να έχει 50.000-60.000 χιλιάδες φυτά που δίνουν την ποιότητα στα προϊόντα μας. Δυστυχώς, όμως, οι διάφοροι επιτήδειοι αυτό το εκμεταλλεύονται για δικό τους συμφέρον. Τελευταία στην Anuga είδα τον άνθρωπο που έκανε τις καταγγελίες για δύο επιχειρήσεις στην Ελλάδα, ο οποίος ήταν από την περιοχή της Δράμας και έχει εμπόριο στο Αμβούργο και μου είπε ότι πουλούσαν αγελαδινό γάλα, το οποίο όταν έρχεται στην Ελλάδα είναι αφυδατωμένο, βάζοντας μέσα φυτικά λιπαρά.

Καταλαβαίνετε ότι έχουμε μεγάλο «αγώνα» μπροστά. Εγώ αισθάνομαι υπερήφανος, γιατί όταν ξεκίνησε το θέμα για τα σταβλικά με φώναξε αρχικά η κυρία Αραμπατζή μαζί με την υπηρεσία μου και κάναμε διάφορες προτάσεις. Στη συνέχεια ο κ. Λιβανός, αλλά είχα συνεργαστεί και με τον κ. Αποστόλου παλαιότερα για αυτό το θέμα. Σήμερα, όμως, αυτό το σχέδιο νόμου είναι για μένα η επανάσταση. Πλέον, δίνει το δικαίωμα στους κτηνοτρόφους να είναι κτηνοτρόφοι και να μην έχουν ανάγκη κανέναν. Θέλει κι άλλα βήματα. Όμως, όλα αυτά είναι,όχι μόνο θετικά, υπερθετικά.

Για παράδειγμα, δεν πρέπει κάθε μονάδα να έχει φωτοβολταϊκό; Μιλάμε για τις ζωοτροφές. Δεν πρέπει όλα τα αντλιοστάσια να έχουν φωτοβολταϊκά ή να έχουν μία πηγή, ο καθένας που έχει ΤΟΕΒ να παίρνει «τζάμπα» ρεύμα; Εμείς δεν έχουμε ακόμη κανονίσει τα των ΤΟΕΒ. Χρωστάνε λεφτά και αύριο μπορεί να μην ξεκινήσουν να δουλεύουν τα αντλιοστάσια.

Κύριοι, τα σταβλικά, ξεκινώντας τις πρόχειρες εγκαταστάσεις, γιατί σε όλο το εξωτερικό τέτοιες εγκαταστάσεις έχουν, βάζοντας μέσα τα χρήματα της ευζωίας που μπαίνει το τσιμέντο, τα θέματα των μονώσεων, το θέμα της αρμεκτικής μηχανής, διαχωρίζουμε τις εγκαταστάσεις που μένουν μέσα οι άνθρωποι που έχουν το κοπάδι κοντά, δίνοντας λύσεις και σε πολλούς που δεν μπορούν άμεσα να μετακινηθούν. Θεωρώ ότι είμαστε στη σωστή κατεύθυνση.

Επειδή έχω ζήσει από κοντά τα προβλήματα με τα δασαρχεία, θέλω να πω ένα «μπράβο» για τον νόμο του κ. Χατζηδάκη, που έστειλε αρκετούς από αυτούς με τους δασικούς χάρτες να «καθαρίζουν» σιγά-σιγά και τα δάση να είναι δάση και μετά να μπορούμε να δουλέψουμε εμείς. Με το κέρδος που είχαμε από το Ευρωπαϊκό Δικαστήριο για όλες τις εκτάσεις που είχαν «κοπεί» το 2010, καθώς, πλέον, η τεχνική λύση και ο τεχνικός σύμβουλος δεν χρειάζονται, για να γίνονται όλες αυτές οι «μαϊμουδιές» στο ΟΣΔΕ, θεωρώ ότι θα πάμε καλύτερα. Πρέπει, όμως, οι νομοθεσίες του 2015 να διορθωθούν, γιατί έδιναν το δικαίωμα σε κάποιους στις ποιοτικές αρόσιμες εκτάσεις και στα βοσκοτόπια να πηγαίνουν στον Γράμμο και να δηλώνουν στα κονάκια ότι έχουν εκτάσεις, για να παίρνουν και από τον φτωχό το ΟΣΔΕ.

Επίσης, πρέπει όλες αυτές οι εκτάσεις που δόθηκαν με την απόφαση του Ευρωπαϊκού Δικαστηρίου, που μπορεί να είναι από 7 - 10εκατομμύρια στρέμματα, να περάσουν σε εμάς, να τελειώνουμε με τους χάρτες βοσκής. Εκεί «πέφτει» μεγάλο σαμποτάζ, από αυτούς που μέχρι σήμερα είναι στις τεχνικές λύσεις και θα κοιτάξουν να «πετάξουν την μπάλα» arout, όπως λέμε στο ποδόσφαιρο, γιατί «βολεύονται» να βάζουν τις ψεύτικες εκτάσεις που δήλωναν, εκτός από αυτούς που έχουν τους χάρτες μπροστά τους. Ούτε η ΔΑΟΚ έχει, ούτε η Κτηνιατρική, ούτε κανένας και δεν θέλουν να τελειώνουμε με αυτό το θέμα. Θα λένε στην Ευρώπη, ότι «δεν τελειώσαμε ακόμη, είμαστε στα δικαστήρια» και θα «βολεύονται». Για μένα το ΟΣΔΕ να περάσει στον κ. Πιερρακάκη, για να τελειώνει το θέμα, γιατί ο άνθρωπος αυτός κάνει «θαύματα».

Δεύτερον, είναι μεγάλο το βήμα που γίνεται. Σας είπα, ότι ξεκίνησε από την κυρία Αραμπατζή και τον κ. Λιβανό, για να πάρουμε άδειες και να δώσουμε φωτοβολταϊκά σε όλες τις μονάδες και να σεβαστούμε τους ανθρώπους του μόχθου. Αυτό που θα περάσει σήμερα στη Βουλή είναι μεγάλη προσπάθεια και βλέπετε, ότι δίνουν το δικαίωμα να έχεις δίπλα στη μονάδα, μέχρι και βιοαέριο, από τα λύματα στην εποχή που θα υπάρχουν για την κλιματική αλλαγή τέτοιες πρωτοβουλίες. Δηλαδή, να έχει ο καθένας δίπλα στη μονάδα από το βιοαέριο, μέχρι το φωτοβολταϊκό, για να μπορεί να δουλέψει και προϊόντα κρέατος, αλλά και προϊόντα γάλακτος.

Κι επειδή τα λέμε όλα, η νομοθεσία του 2016 και του 2017 για την αγροδιατροφή που αφορά στο ελληνικό γιαούρτι και το αγελαδινό γάλα, πρέπει να αλλάξει. Δεν μπορεί το γάλα μακράς διαρκείας, το οποίο είναι ένα άσπρο νερό σε 120 βαθμούς και έρχεται με τη μορφή αφυδατωμένης σκόνης από το εξωτερικό, να «διαλύει» την ελληνική παραγωγή αγελαδινού γάλακτος. Κύριοι, αν είμαστε όλοι μαζί, κι εγώ ευχαριστώ τους συναδέλφους που με στηρίζουν και με έχουν βάλει όλα τα χρόνια αυτά υπεύθυνο σε αυτά τα θέματα, σήμερα, έχουμε μπροστά μας μία μεγάλη επιτυχία, αλλά έχουμε πολλές ακόμη να κερδίσουμε. Δεν έχω να πω κάτι άλλο. Σας ευχαριστώ και είμαι στη διάθεσή σας, για ότι θέλετε να με ρωτήσετε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Τζιαχρήστας.

**ΔΗΜΗΤΡΙΟΣ ΤΖΙΑΧΡΗΣΤΑΣ (Πρόεδρος της Επιτροπής Αγροτικής Ανάπτυξης της Κεντρικής Ένωσης Δήμων Ελλάδος (ΚΕΔΕ)):** Κύριε Πρόεδρε, αγαπητά μέλη της Επιτροπής, το συγκεκριμένο νομοσχέδιο που συζητάμε σήμερα κινείται στη σωστή κατεύθυνση, καθώς και τη γραφειοκρατία μειώνει και λύνει αρκετά θέματα των κτηνοτρόφων. Εμείς, ως ΚΕΔΕ, η μόνη παρατήρηση που έχουμε να κάνουμε, αφορά στο άρθρο 14 και συγκεκριμένα, στην παράταση των διαχειριστικών σχεδίων. Γνωρίζουμε όλοι από το 2015 και με τον νόμο 4315, ότι η λύση, για να αυξηθεί ο εθνικός επιλέξιμος βοσκότοπος, ήταν να γίνουν τα διαχειριστικά σχέδια βόσκησης. Και γι’ αυτό με τον νόμο τότε, δόθηκε η αρμοδιότητα στις Περιφέρειες.

Σε πρώτη φάση, έπρεπε μέχρι τις 31 Ιανουαρίου του 2019 να ολοκληρωθούν τα σχέδια, κάτι που δεν έγινε. Δόθηκε παράταση μέχρι 31/12/2021, ενώ τώρα μέσα στο συγκεκριμένο άρθρο, βλέπουμε ότι υπάρχει παράταση για το τέλος του 2023. Εμείς είμαστε αντίθετοι στο συγκεκριμένο άρθρο. Ζητάμε την κατάργησή του, γιατί το σκεπτικό της απόφασης του τότε Υπουργού, ήταν ότι δίνουμε τα διαχειριστικά σχέδια στις Περιφέρειες και το τέλος βοσκής που ήταν ένα τέλος που το είχαν πάντα οι Δήμοι, το παίρνουν οι Περιφέρειες, με σκοπό τα χρήματα από τον συγκεκριμένο νόμο να διατεθούν για τα σχέδια βόσκησης.

Πρότασή μας, λοιπόν, είναι, εφόσον, στα επτά χρόνια, περίπου, οι Περιφέρειες δεν ανταποκρίθηκαν, πέραν του κ. Καχριμάνη, που, πραγματικά, δίνει μία «μάχη», πιστεύω ότι πρέπει να καταργηθεί το συγκεκριμένο άρθρο, να επιστραφεί το τέλος βοσκής στους Δήμους, όπως ήταν και παλαιότερα, και τα διαχειριστικά σχέδια βόσκησης να τα φτιάξει το Υπουργείο με τη βοήθεια του ΓΕΩΤΕΕ.

Κύριε Πρόεδρε, σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Κύρτσιος.

**ΣΤΕΡΓΙΟΣ ΚΥΡΤΣΙΟΣ (Πρόεδρος της Πανελλήνιας Ένωσης Κτηνοτρόφων (ΠΕΚ)):**

Ευχαριστώ πολύ.

Καταρχάς, το νομοσχέδιο που κατατέθηκε είναι προς τη σωστή κατεύθυνση. Συμφωνούμε, σχεδόν, σε όλα, αν και έχουμε μία ένσταση, ως προς το άρθρο 14 που ανέφερε, ο κ. Τζιαχρήστας, να προχωρήσουν και να τελειώσουν, επιτέλους, τα διαχειριστικά σχέδια βόσκησης.

Επίσης, στο άρθρο 6, στην παρ. γ΄ γράφει, ότι χρειάζεται έγκριση από τις αρμόδιες αρχαιολογικές υπηρεσίες, εφόσον η περιοχή εμπίπτει στις διατάξεις του ν.3028. Αυτό νομίζω, ότι καταργείται με την παρ. δ΄, που αφορά στην ειδική περιβαλλοντική αξιολόγηση, ως προς την αύξηση του μεγέθους της εκμετάλλευσης που πήγε από το 1 στο 300 και άνω.

Κατά τα άλλα δεν έχουμε να προσθέσουμε κάτι άλλο ως προς το νομοσχέδιο.

Θα ήθελα, να ευχαριστήσω όλους όσους συνετέλεσαν στη σύνταξη αυτού του νομοσχεδίου. Φυσικά, μπορούν να υπάρξουν και αλλαγές προς το καλύτερο. Εμείς είμαστε δίπλα σε όλους για ότι προκύψει στον πρωτογενή τομέα.

Σας ευχαριστώ πολύ.

**ΑΛΕΞΑΝΔΡΟΣ ΚΑΧΡΙΜΑΝΗΣ (Β΄ Αντιπρόεδρος της Ένωσης Περιφερειών Ελλάδος (ΕΝΠΕ)):** Μπορώ να πω κάτι για τη διαχείριση των εκτάσεων των βοσκών;

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Κύριε Καχριμάνη, έχετε μιλήσει. Θα λάβετε ξανά τον λόγο, για να απαντήσετε στις ερωτήσεις των συναδέλφων Βουλευτών.

Τον λόγο έχει ο κ. Βλαχάκης.

**ΙΩΑΝΝΗΣ ΒΛΑΧΑΚΗΣ (Πρόεδρος της Ένωσης Αυγοπαραγωγών Ελλάδος):** Κύριε Πρόεδρε, σας ευχαριστώ πολύ για την πρόσκληση.

Εκπροσωπώ την Ένωση Αυγοπαραγωγών Ελλάδος. Χαίρομαι που το νομοσχέδιο προχωράει και είναι στη σωστή κατεύθυνση, μετά τη μεγάλη δουλειά που έκανε και η κυρία Αραμπατζή και ο κ. Λιβανός και τους ευχαριστούμε πάρα πολύ. Ήδη, κάποια θέματα, που απασχολούν την αυγοπαραγωγή, έχουν λυθεί.

Εμείς έχουμε τρεις παρατηρήσεις στο νομοσχέδιο, τις οποίες έχουμε καταθέσει και με υπόμνημα. Το ένα θέμα είναι η συνέχιση λειτουργίας υφιστάμενων κτηνοτροφικών εγκαταστάσεων, εντός ή πλησίον κατοικημένων περιοχών. Αυτές οι εγκαταστάσεις θα πρέπει να διατηρήσουν τη δυναμικότητα στο σημερινό επίπεδο ΠΠΔ, δηλαδή, 12.000 και όχι 3.000 ορνίθων που περιγράφεται το σχέδιο νόμου. Αυτό, καθαρά, για λόγους βιωσιμότητας των επιχειρήσεων αυτών.

Δεύτερον, με στόχο την ενίσχυση της ελληνικής παραγωγής και ειδικότερα, την ενδυνάμωση των μικρών και μεσαίων παραγωγών του κλάδου, να διπλασιαστεί το προβλεπόμενο, από τις πρότυπες περιβαλλοντικές δεσμεύσεις, ανώτατο όριο για την υποκατηγορία β΄ από τις 12.000 στις 24.000 όρνιθες.

Τρίτον, για τις υφιστάμενες λειτουργούσες εγκαταστάσεις που καλύπτουν, πλήρως, τους περιβαλλοντικούς όρους, δηλαδή, έχουν ΠΠΔ ή ΑΕΠΟ, να επιτρέπεται η μείωση των αποσπάσεων στις κλίμακες του παραρτήματος του άρθρου 20. Όχι μέχρι το 25%, αλλά ως το 50%, ύστερα από ειδικά αιτιολογημένο αίτημα και μετά από τη θετική γνώμη της Επιτροπής Σταβλισμού της ΔΑΟΚ.

Ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Δημόπουλος.

**ΝΙΚΟΛΑΟΣ ΔΗΜΟΠΟΥΛΟΣ (Πρόεδρος του Κτηνοτροφικού Συλλόγου Ανατολικής Μακεδονίας – Θράκης):** Το βασικό θέμα, στην ουσία, είναι θέμα είναι οι υφιστάμενες εγκαταστάσεις, γιατί για τις καινούργιες μπορεί να υπάρχει ο σχεδιασμός από τον κτηνοτρόφο, να πάει σε μία περιοχή που να μην υπάρχει πρόβλημα. Αν και εκεί πρέπει να δούμε το θέμα των υποδομών, που είναι πάρα πολύ βασικό, δηλαδή την ύδρευση και το ρεύμα, γιατί το κόστος είναι τεράστιο.

Φυσικά, οι κτηνοτρόφοι είναι αναπόσπαστο μέρος του δασικού οικοσυστήματος. Δυστυχώς, όλα αυτά τα χρόνια, το μεγάλο πρόβλημα είναι, ότι και οι δημόσιες υπηρεσίες και ιδιαίτερα οι δασικές υπηρεσίες δεν το αντιλαμβάνονται. Οι κτηνοτρόφοι λειτουργούν ως «καθαριστές» του δάσους. Στην ουσία, το φέρνουν σε μία κατάσταση, ώστε να αναπνέει, να είναι βιώσιμο, να αναπτύσσεται και να μην είναι «νεκρό», γιατί βλέπουμε, ότι σε περιοχές που σταματά η βόσκηση τα δάση είναι «νεκρά».

Στην περιαστική κτηνοτροφία υπάρχει τεράστιο πρόβλημα, ιδιαίτερα, στην Αττική, αλλά και σε άλλες περιοχές της χώρας. Ειδικά στις μεγάλες πόλεις βλέπουμε ότι η κτηνοτροφία δεν έχει τη θέση που της αρμόζει. Δηλαδή, στην ουσία, είναι ο συνδετικός κρίκος, ανάμεσα στον αστό και στον άνθρωπο της υπαίθρου, ανάμεσα στον άνθρωπο ο οποίος απολαμβάνει τα προϊόντα και σε αυτόν που τα παράγει.

Είναι πάρα πολύ βασικό, να δούμε τι πρόβλημα δημιουργείται εκεί, διότι βλέπουμε, ότι οι πόλεις καταλαμβάνουν ακόμη μεγαλύτερες περιοχές, τον ζωτικό χώρο των κτηνοτροφικών εγκαταστάσεων τον καταλαμβάνουν και στην ουσία, έρχονται και διώχνουν τις σταβλικές εγκαταστάσεις από εκεί. Πολλές φορές, τους αναγκάζουν να μην βγάζουν τα ζώα για βοσκή, οπότε, υποχρεωτικά, γίνονται εντατικές εκτροφές.

Το νομοσχέδιο βελτιώνει αρκετές καταστάσεις. Όμως, το μεγάλο πρόβλημα είναι η συνύπαρξη, λόγω του νεοπλουτισμού που υπάρχει στους ανθρώπους των αστικών περιοχών. Και στους οικισμούς, όμως, υπάρχουν άνθρωποι, οι οποίοι κάποτε μεγάλωσαν στα χωριά και ξαφνικά βρέθηκαν να ζουν αλλού και όταν γύρισαν «εξοστράκισαν» τους κτηνοτρόφους. Πιστεύουμε, ότι πρέπει να υπάρξει μία επαφή, ανάμεσα στις δύο πλευρές και αυτό γίνεται μέσω των τοπικών κοινωνιών.

Δηλαδή, βλέπουμε ένα νομοσχέδιο οριζόντιο, του οποίου οι αποστάσεις και όλοι οι όροι είναι ίδιοι, σχεδόν, για όλη τη χώρα, με ελάχιστες εξαιρέσεις, όπως είναι τα σύνορα και οι περιοχές προστασίας, όπως είναι οι Natura. Το βασικό είναι να μπορέσουμε να μπούμε σε αυτή τη διαδικασία, για να δούμε τι θέλει η κάθε περιοχή. Δηλαδή, στην ουσία, τα όρια των μικρότερων αποστάσεων, να μπορούν να γίνουν ακόμη μικρότερα, όταν η τοπική κοινωνία αποφασίζει, ότι θέλει να είναι πιο κοντά και η κτηνοτροφία.

Εγώ νομίζω, ότι δεν θα πρέπει να είναι απαγορευτικό αυτό και αυτό θα πρέπει να μπει σε μία διαδικασία διαβούλευσης. Μάλιστα σε αυτό το θέμα πρέπει να βοηθήσουν πάρα πολύ οι Δήμοι. Άρα, οι Δήμοι πρέπει να μπουν σε αυτή τη διαδικασία, γιατί έχουμε περιοχές που η κτηνοτροφία είναι το βασικό επάγγελμα των οικισμών αυτών. Γιατί θα πρέπει, δηλαδή, αυτοί οι κτηνοτροφικοί οικισμοί, να εξαφανιστούν και να διώχνουμε, να «εξοστρακίζουμε» τα κοπάδια μακριά;

Επίσης, έχουμε ένα τεράστιο πρόβλημα με τις δασικές υπηρεσίες που λειτουργούν σαν να θέλουν να διώξουν τους κτηνοτρόφους από την ελληνική ύπαιθρο. Οι κτηνοτρόφοι είναι ένα μέρος του δασικού οικοσυστήματος. Είναι αυτοί που το προστατεύουν, είναι αυτοί που ειδοποιούν πρώτοι για τις φωτιές, παρά το ότι μπορεί να υπάρχουν και άνθρωποι, οι οποίοι να δημιουργούν πρόβλημα με τις φωτιές. Είναι ελάχιστοι, όμως και δεν είναι σωστό αυτό που διδάσκονται στο Πυροσβεστικό Σώμα, ότι οι κτηνοτρόφοι είναι οι πρώτοι που βάζουν φωτιές, για να φυτρώσουν καινούργια χόρτα και καινούργιοι θάμνοι. Δυστυχώς, αυτό είναι ένας μύθος που, τουλάχιστον, στη δική μας εποχή δεν ισχύει.

Αυτό που καταφέρνουν να κάνουν οι δασικές υπηρεσίες είναι να «σπρώχνουν» τους κτηνοτρόφους προς τις εντατικές εκτροφές. Δεν υπάρχει λογική στο να γίνουμε όλοι κτηνοτρόφοι των σταβλισμένων ζώων, γιατί θα χάσουμε το συγκριτικό πλεονέκτημα που έχουμε με την ελληνική βοσκή.

Επίσης, θα πρέπει να δούμε και το θέμα, ότι οι κτηνοτρόφοι είναι οι μόνοι άνθρωποι που κατοικούν στις παραμεθόριες περιοχές, στις ορεινές και μειονεκτικές, στις άγονες περιοχές και αν φύγουν αυτοί οι άνθρωποι από αυτούς τους μικρούς και απομακρυσμένους οικισμούς και από αυτές τις περιοχές, θα καταληφθούν από άλλους ανθρώπους, οι οποίοι, πολλές φορές, βλέπουμε να επιδοτούνται, για να πάνε στις συγκεκριμένες περιοχές και χωρίς τη θέλησή τους. Πρέπει να αφήσουμε την ελευθερία στον κόσμο να είναι εκεί που θέλει και το βασικό στην κτηνοτροφία είναι ο κτηνοτρόφος να είναι στον ζωτικό του χώρο, που είναι η ελληνική ύπαιθρος.

Επίσης, πάρα πολύ βασικό θέμα είναι να δούμε τη διαδικασία. Δηλαδή, βλέπουμε να ζητείται, συνεχώς, μία αίτηση από τον κτηνοτρόφο, για να μπει στη διαδικασία να βγάλει άδεια. Για όσες υφιστάμενες εγκαταστάσεις είναι παράνομες και δεν έχουν αδειοδοτηθεί, θα πρέπει να μπούμε σε μία διαδικασία αντίστροφη, δηλαδή, να καλούν οι ΔΑΟΚ τον κτηνοτρόφο, γιατί γνωρίζουν οι ΔΑΟΚ ποιοι είναι οι κωδικοί των κτηνοτρόφων και ποιες είναι οι κτηνοτροφικές εκμεταλλεύσεις, και μέσω του google και οποιουδήποτε άλλου συστήματος υπάρχει, να τους υποδεικνύει που είναι ο στάβλος του, να βλέπουν αν έχει τις αρχικές προδιαγραφές των αποστάσεων και όλα όσα απαιτούνται και μετά να μπαίνει στη διαδικασία της αίτησης. Ποιος ο λόγος να βάζουμε έναν άνθρωπο να κάνει έξοδα χωρίς λόγο, να του «τρώνε» τα χρήματά του οι επιτήδειοι σε δύσκολες εποχές, που η οικονομική κατάσταση είναι πάρα πολύ δύσκολη;

Θέλω να πω κάτι και για τους ανθρώπους που είναι από μία ηλικία και πάνω. Για παράδειγμα, ένας άνθρωπος 60 ετών, σε επτά χρόνια θα βγει στη σύνταξη. Ποιος, λοιπόν, ο λόγος να τον βάλουμε στη διαδικασία να βγάλει άδεια, αφού αυτός ο άνθρωπος είναι αρκετά χρόνια στον χώρο; Ας κάνουν και οι υπόλοιποι λίγη υπομονή να βγει στη σύνταξη, για να μπορέσει να συνυπάρξει με τους υπόλοιπους έως το τέλος της ενασχόλησής του με την κτηνοτροφία, αν δεν έχει μία διάδοχη κατάσταση.

Θα ήθελα να αναφερθώ στο θέμα των προστίμων. Είναι πάρα πολύ βασικό, όχι μόνο για τα πρόχειρα καταλύματα, αλλά και σε σοβαρότερες εγκαταστάσεις που έχουν καλύτερες υποδομές. Υπάρχουν τα πρόστιμα της πολεοδομίας που είναι τεράστια. Για εμάς θα έπρεπε να είναι στο 10% για τις κτηνοτροφικές εκμεταλλεύσεις, αν θέλουμε να βοηθήσουμε, στην ουσία, την κτηνοτροφία, όπως, επίσης, και το θέμα των προστίμων από τις δασικές υπηρεσίες.

Σε ότι αφορά στα τέλη του «πρασινίσματος» για την αναδάσωση. Τι αναδάσωση χρειάζεται να κάνει ο κτηνοτρόφος, επειδή πήρε πέντε ή δύο στρέμματα στο βουνό; Δεν καταλαβαίνει κανένας για ποιον λόγο πρέπει να πληρώσει αυτό το τέλος ο κτηνοτρόφος, ο οποίος είναι ο άνθρωπος που μέσω της δουλειάς του προστατεύει το δάσος και το καλλιεργεί.

Όλα αυτά τα θέματα πρέπει θα θιχτούν, έτσι ώστε άνθρωποι που, ήδη, πλήρωσαν πρόστιμα, να τους επιστραφούν τα χρήματα, ενώ εκείνοι που είναι να τα πληρώσουν και δεν τα έχουν καταβάλλει ακόμη, να μην τα πληρώσουν ή να πληρώσουν ένα πολύ μικρό ποσοστό συμβολικό, για να νοιώσουν και αυτοί ότι δεν έχουν κάνει κάτι λάθος μέχρι σήμερα, ώστε να προχωρήσει η δουλειά τους και να μπορέσουν να παράξουν, όπως παράγουν και όλοι οι ευρωπαίοι κτηνοτρόφοι και μάλιστα, μέσα ή δίπλα σε οικισμούς.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Μόσχος.

**ΔΗΜΗΤΡΙΟΣ ΜΟΣΧΟΣ (Πρόεδρος του Αγροτικού Συνεταιρισμού Δημητριακών και Κτηνοτροφικών Προϊόντων Καστοριάς):** Καλησπέρα σε όλους, φίλους, γνωστούς και σε θεσμικούς παράγοντες, όπως στον κ. Καχριμάνη, αλλά και στους Βουλευτές που μας ακούνε.

Επειδή έτυχε να συμμετέχω και στην Επιτροπή και στη διαβούλευση που έγινε για το συγκεκριμένο νομοσχέδιο από την αρχή, νομίζω, ότι είναι η πρώτη φορά, τουλάχιστον, που τέθηκαν ζητήματα που έχουν να κάνουν, πραγματικά, με την κτηνοτροφία και το πώς βιώνουμε εμείς την κατάσταση.

Αυτό που έχω να πω ξεκινώντας, είναι ότι το νομοσχέδιο κινείται σε μία θετική κατεύθυνση και λύνει σοβαρά προβλήματα. Συμφωνώ με τα υπόλοιπα ζητήματα, έτσι όπως τα έθεσε και ο κ. Καχριμάνης, που έχουν να κάνουν με τα ζητήματα της κτηνοτροφίας γενικότερα, όπως και ο Νίκος Δημόπουλος.

Ωστόσο, κάποια πράγματα που είδαμε μέσα στο νομοσχέδιο, αν ήταν δυνατόν και δεχόταν και το Υπουργείο να προχωρήσουν θα ήταν πολύ καλό. Για παράδειγμα, αυτό που έθεσε ο Νίκος Δημόπουλος για το 10%, επί των αυθαιρέτων. Να πούμε, ότι η πρόταση στο νομοσχέδιο, μετά από δική μας πίεση, να είναι 5%, νομίζω ότι είναι σε θετική κατεύθυνση.

Πέρα από αυτό, λύνονται σοβαρά προβλήματα που έχουν να κάνουν με τις υφιστάμενες εγκαταστάσεις, οι οποίες είναι μέσα στους οικισμούς, αλλά και παραπλήσια των οικισμών. Νομίζω, ότι η διαδικασία, έτσι όπως γίνεται, είναι πιο εύκολη. Στη δική μας περιοχή, ειδικά στη Δυτική Μακεδονία, είναι πολύ οξυμένο το πρόβλημα με τις παλαιές εγκαταστάσεις που υπάρχουν. Πιστεύω ότι, σε έναν μεγάλο βαθμό, έτσι όπως το έχουμε δει και χωροταξικά στις περιοχές, ένα 90% και πάνω των σταβλικών εγκαταστάσεων που δεν έχουν πάρει άδεια λειτουργίας μέχρι σήμερα, νομίζω θα είναι πιο εύκολο να πάρουν.

Είναι σε θετική κατεύθυνση το σχέδιο νόμου, ωστόσο χρειάζονται κάποιες διευκρινήσεις, όπως έχουμε συζητήσει με το Υπουργείο. Για παράδειγμα, εκεί που γίνεται η χρησιμοποίηση μπετόν στα πρόχειρα καταλύματα, θα πρέπει να είναι ξεκάθαρο, για τι μπετόν συζητάμε και που συζητάμε. Θα πρέπει να περιγραφεί, για παράδειγμα, ότι πρέπει να χρησιμοποιείται στους διαδρόμους, για τις φάτνες ταΐσματος και σε μία σειρά άλλα πράγματα που έχουν να κάνουν και με την ευζωία των ζώων.

Είναι βασικά αυτά που λέω, γιατί έχουμε αντιμετωπίσει από τις παλιές επιτροπές σταβλικών εγκαταστάσεων τραγελαφικά πράγματα. Να σας πω, ότι δεν έχει πάρει άδεια πρόχειρο κατάλυμα, γιατί θεώρησε η Επιτροπή ότι δεν είχε ρόδες και δεν μπορούσε να μεταφερθεί. Έχουμε και τέτοια τραγελαφικά και αυτό έχει να κάνει με το κατά πόσο κάθε υπάλληλος που συμμετέχει σε αυτή τη διαδικασία μπορεί και ερμηνεύει τον νόμο.

Επομένως, θα χρειαστούμε κάποιες διευκρινίσεις. Πιστεύω να είμαστε σε συνεργασία και με την Επιτροπή, η οποία έχει προχωρήσει το διάστημα αυτό και έχει βάλει τα ζητήματα για τον νέο νόμο, ώστε οι διευκρινίσεις που θα βγουν να βοηθήσουν και να είναι πιο εύκολη η διαδικασία, για να μπορέσουν να βγουν οι άδειες λειτουργίας που είναι βασικό θέμα.

Σε ότι αφορά σε κάποια άλλα ζητήματα που έχουν συζητηθεί και έχουν τεθεί είναι και για τα κτηνοτροφικά πάρκα. Εμείς είμαστε αντίθετοι σε τέτοια πάρκα, στα οποία θα είναι μεγάλος αριθμός των ζώων. Θέλουμε αυτά τα πάρκα να γίνουν πολύ πιο μικρά, εάν θα προχωρήσουν τελικά, γιατί έχουν να κάνουν και με ζητήματα ζωονόσων, αλλά έχουν να κάνουν και με τα ζητήματα των βοσκοτόπων, ότι θα πρέπει να είναι περιορισμένες οι εκμεταλλεύσεις σε κάθε τέτοιο πάρκο, για να μπορούν να χρησιμοποιούν και τον βοσκότοπο.

Ακόμη, θα πρέπει να δούμε και ένα άλλο θέμα. Ως κτηνοτρόφοι θέτουμε ένα ζήτημα, σε σχέση με τις μετεγκαταστάσεις κάποιων κτηνοτροφικών εκμεταλλεύσεων, οι οποίες μπορούν να έχουν και μία συνέχεια. Δηλαδή, όταν σε κάποια περιοχή υπάρχει ένας στάβλος εντός οικισμού και σήμερα δεν μπορεί εύκολα να μετεγκατασταθεί, να μπορέσει να «ξανατρέξει» το παλιό πρόγραμμα των μετεγκαταστάσεων, μέσω του ΠΑΑ, για να μπορέσουμε να λύσουμε και τέτοια σοβαρά ζητήματα.

Σε ότι αφορά στα γενικότερα προβλήματα που αντιμετωπίζει η κτηνοτροφία, μιας και μας δίνεται η ευκαιρία να τα πούμε και στην Επιτροπή της Βουλής, είναι ότι θα πρέπει να το δει το Υπουργείο το κόστος παραγωγής, αλλά πρέπει να το δει συγκεκριμένα.

Απευθύνομαι περισσότερο στους Βουλευτές που μας ακούνε, αλλά και στους εκπροσώπους του Υπουργείου, γιατί είναι πολύ σοβαρό το ζήτημα. Η αύξηση των ζωοτροφών και η αύξηση της ενέργειας είναι τεράστια. Ένα απλό παράδειγμα θα σας δώσω. Εγώ έχω μία κτηνοτροφική εγκατάσταση που αριθμεί γύρω στα 1.200 ζώα. Ο λογαριασμός είναι μηνιαίος στη μονάδα και ερχόταν το προηγούμενο διάστημα 380 ευρώ. Το τελευταίο διάστημα, οι δύο τελευταίοι μηνιαίοι λογαριασμοί, τους οποίους δεν μπόρεσα να πληρώσω, έχουν φτάσει τα 1.560 ευρώ.

Είναι ένα σοβαρό κομμάτι που θα πρέπει να το δει η Πολιτεία, και, τουλάχιστον, αυτό το διάστημα, να μην προχωρήσει σε διακοπές ρεύματος, γιατί θα υπάρξει σοβαρό πρόβλημα.

Το κόστος παραγωγής, ειδικά στις ζωοτροφές είναι τεράστιο. Η δική μας περιοχή έχει ξεπεράσει το 50% και το 60% σε κάποια προϊόντα. Τα πιο φθηνά, να σας πω, ότι έχουν μία αύξηση γύρω 40% και έχει να κάνει μόνο με δημητριακά, ενώ το καλαμπόκι έχει ξεφύγει από τα 0,35 λεπτά και θα προκύψει σοβαρό ζήτημα, για το αν θα υπάρξει κτηνοτροφία από δω και πέρα.

Επίσης, θα πρέπει να πει και το ζήτημα της συνοχής στον κόσμο στις περιοχές, όπως είναι η δική μας περιοχή, η Δυτική Μακεδονία και ποιοι είναι αυτοί που μπορούν να μείνουν στις απομακρυσμένες και στις ορεινές περιοχές. Πραγματικά, μόνο η κτηνοτροφία μπορεί να δώσει λύσεις και να βοηθήσει και στη δημιουργία νέων θέσεων εργασίας, καθώς μπορούν να δημιουργηθούν νέες μονάδες, μέσα από το πλαίσιο για τα πρόχειρα καταλύματα και ο δικός μας ο χώρος εδώ να αναδεικνύεται.

Παράλληλα, θα πρέπει να συνδεθεί με την προστασία του περιβάλλοντος ο κτηνοτρόφος, έτσι και αλλιώς, γιατί μία σειρά χώρες, μέχρι και ζήτημα επιδότησης βάζουν, για να μεταφέρονται κοπάδια και να βοσκούν μέσα στα δάση και να δημιουργούν διαβάσεις και μονοπάτια. Έτσι βοηθούν στο να καίγονται λιγότερο τα δάση, είναι αυτό που ανέφερε πριν ο κ. Δημόπουλος. Δηλαδή, το ότι εμείς είμαστε ουσιαστικά αυτοί που προστατεύουμε το δάσος, γιατί πραγματικά από αυτό ζούμε. Ειδικά κάποια είδη ζώων, όπως είναι οι γίδες ή και τα πρόβατα, αλλά και οι αγελάδες ελευθέρας βοσκής, βελτιώνουν το ζήτημα του περιβάλλοντος κατά πολύ, αρκεί να γίνεται σωστή διαχείριση και να μην γίνεται υπερβόσκηση σε κάποιες περιοχές.

Νομίζω ότι αυτά είναι τα ζητήματα που πρέπει να δούμε από δω και πέρα.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Τσομπάνος.

**ΧΡΗΣΤΟΣ ΤΣΟΜΠΑΝΟΣ (Αναπληρωτής Πρόεδρος του Συνδέσμου Ελληνικής Κτηνοτροφίας (ΣΕΚ))**: Κύριε Πρόεδρε, ευχαριστώ πολύ. Καλησπέρα σε όλους τους παρευρισκόμενους και συμμετέχοντες στη συζήτηση που αφορά στο νομοσχέδιο για τις σταβλικές εγκαταστάσεις.

Καταρχάς, θα ήθελα να τοποθετηθώ στο εν λόγω νομοσχέδιο, ως εκπρόσωπος του Συνδέσμου Ελληνικής Κτηνοτροφίας, αλλά και ως ένας εκ των μελών της αρμόδιας Επιτροπής που συστήθηκε για τον σκοπό αυτό από το Υπουργείο Αγροτικής Ανάπτυξης και Τροφίμων.

Δεν θα μπορούσα, όμως, να ξεκινήσω τα πέντε πράγματα που θέλω να πω, γιατί με έχουν καλύψει οι προλαλήσαντες, χωρίς να αναφερθώ στην πρώην Υφυπουργό μας, την κυρία Αραμπατζή, στην οποία πρέπει να πούμε ένα μεγάλο ευχαριστώ για το μεγάλο πείσμα που έβαλε γι’ αυτό το νομοσχέδιο, για την πετυχημένη σύσταση της Επιτροπής, γιατί μετείχαν όλοι οι φορείς, με όλα τα παραγωγικά ζώα. Μας έδωσε βαθμό ελευθερίας, για να μπορούμε να διαμορφώσουμε τις προτάσεις μας για ένα τόσο σημαντικό νομοθέτημα.

Το νομοθέτημα αυτό λύνει πάρα πολλά χρόνια προβλήματα. Για πρώτη φορά, το συγκεκριμένο νομοσχέδιο μάς λύνει πολλά προβλήματα που μας «βασάνιζαν» χρόνια. Παραδείγματος χάριν, μπετόν και ξύλο τώρα, για τα πρόχειρα καταλύματα. Χρειαζόμασταν άδεια οικοδομής. Τώρα δεν χρειαζόμαστε άδεια οικοδομής, για να τα νομιμοποιήσουμε. Άρα, μπορούμε τώρα, με τα πρόχειρα καταλύματα να μπούμε και σε σχέδια και σε προγράμματα, ώστε να μπορούμε να κάνουμε και κάποια αρμεκτήρια.

Επίσης, δύο ακόμη θέματα που θέλω να πω, είναι ότι πρώτον, λύνεται ένα χρόνιο πρόβλημα με τις αποστάσεις και δεύτερον, ότι τα πρόστιμα για τη διατήρηση της μονάδας μας από 20% μειώνεται στο 5%.

Κλείνοντας, θέλω να πω και ένα ευχαριστώ στον κ. Λιβανό, ο οποίος στήριξε το νομοσχέδιο αυτό για την κατάθεσή του.

Σας ευχαριστώ πολύ που με ακούσατε. Να είστε καλά.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Κακαβάς.

**ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ) ):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι Βουλευτές, θέλω, πραγματικά, να ευχαριστήσω τους συναδέλφους μου, τους γεωτεχνικούς, οι οποίοι είναι στην πρώτη γραμμή και επιλύουν τα θέματα των κτηνοτρόφων και των αγροτών.

Το ηθικό δίδαγμα από τη συζήτηση αυτή είναι, ότι όταν αυτοί οι οποίοι ασχολούνται με τον πρωτογενή τομέα, οι οποίοι είναι αυτοί που παράγουν και πρέπει να επιβραβεύονται και όχι αυτοί που κάθονται στο καφενείο, παίζουν τάβλι και παίρνουν τις επιδοτήσεις και συνεργάζονται άριστα με τους γεωτεχνικούς συναδέλφους μου, «κάνουν παπάδες». Όποιοι είναι ερήμην αυτών, φέρνουν νομοσχέδια, που το ένα είναι χειρότερο από το άλλο.

Μετά από τη συζήτηση και τα ακούσματα των φορέων, πραγματικά, θέλω να πω το εξής: ένα νομοσχέδιο πως δείχνει, ότι είναι προς την σωστή κατεύθυνση; Όταν επιλύει προβλήματα και όταν διορθώνει κάποιους άλλους νόμους, σημαίνει ότι αυτοί δεν λειτούργησαν ποτέ. Άρα, λοιπόν, θα πρέπει να ζητήσουμε και τις ευθύνες από αυτούς που έφτιαξαν αυτούς τους νόμους, τους προηγούμενους και δεν εφαρμόστηκαν ποτέ. Γιατί ποτέ δεν είχαν την εισήγηση των γεωτεχνικών που είναι οι ειδικοί και όχι οι «κολλητοί».

Προχωρώντας, ως μία γενική τοποθέτηση μπορώ να πω ότι το νομοσχέδιο αυτό κινείται προς τη σωστή κατεύθυνση. Όμως, θα πρέπει να δούμε και τα προβλήματα που προκύπτουν από αυτό το νομοσχέδιο και τα οποία πρέπει να το διορθώσουμε, ούτως ώστε να γίνει ένα νομοθέτημα, το οποίο, πράγματι, θα είναι αυτό που θα επιλύει τα προβλήματα των κτηνοτρόφων και δεν θα «πετάει την μπάλα στην εξέδρα», για να πάμε σε μεταγενέστερο χρόνο.

Θέλω να κάνω και μία τοποθέτηση, σε ότι αφορά στο πρόβλημα που έχει αναφερθεί με τους βοσκότοπους και με όλα αυτά. Οι δασολόγοι νομοθετούν, βάσει των νόμων που έχουν ψηφιστεί, δεν τα βγάζουν από το μυαλό τους. Άρα, λοιπόν, αυτή τη στιγμή, βλέπετε, ότι καταλήξαμε εκεί που καταλήξαμε, ενώ τις εγκυκλίους τις έβγαλαν οι δασολόγοι. Δεν τις έβγαλε κάποιος άλλος εκτός από τους δασολόγους. Άρα, αυτή τη στιγμή, καλό είναι να βλέπουμε τα προβλήματα, να τα διαβάζουμε, να τα εισηγούμαστε και να τα επιλύουμε.

Σε ότι αφορά στο νομοσχέδιο. Στα θετικά είναι ότι περιλαμβάνει τη δυνατότητα μείωσης των ελαχίστων αποστάσεων, μέχρι 50% για τις κτηνοτροφικές εγκαταστάσεις, που βρίσκονται σε απόσταση, έως 10 χιλιόμετρα από τα σύνορα της ηπειρωτικής χώρας.

Δεύτερον, ότι γίνεται, εκ νέου, ορισμός της διαδικασίας, με την οποία μπορούν να ζητήσουν μείωση των αποστάσεων, κατά 25%. Ωστόσο, θα μπορούσε να υπάρξει πρόβλεψη και για μείωση των αποστάσεων κάτω από 20%. Δηλαδή, μαζί με τις νησιωτικές περιοχές, να περιληφθούν οι ορεινές και μειονεκτικές.

Η διάταξη για τα πρόχειρα καταλύματα για τις εκτατικές κτηνοτροφικές είναι σε σωστή κατεύθυνση, σε ότι αφορά στο 60% των εκμεταλλεύσεων της χώρας μας. Όμως, πρέπει να προβλέψουμε, τι θα γίνει με τις ημιεκτατικές μικτές κτηνοτροφικές μονάδες που συναντάμε παντού. Θεωρούμε, ότι πρέπει, ξεπερνώντας τη γραφειοκρατία και άλλου τύπου εμπόδια, να δείξουμε ως κοινωνία τα δέοντα αντανακλαστικά στην παρούσα οικονομική συγκυρία και με γενναιότητα να ενισχύσουμε την ελληνική κτηνοτροφία και να ορίσουμε ξεκάθαρα και άλλες παραμέτρους των πρόχειρων καταλυμάτων, ώστε να μην υπάρχουν περιθώρια αυθαιρεσιών.

Θετικό είναι, ότι δίνεται η δυνατότητα ένταξης κτηνοτροφικών εγκαταστάσεων στην άδεια διατήρησης έως 31/12/2022.

Δεν γίνεται, όμως, να μην επισημάνουμε ότι, πρώτον, σημαντικές προβλέψεις του σχεδίου νόμου, όπως αυτές που αφορούν στις αποζημιώσεις, σε περιπτώσεις υποχρεωτικής μετεγκατάστασης, παραπέμπονται σε έκδοση κυα. Εμείς θέλουμε να περιλαμβάνεται μέσα στον νόμο, για να μην υπάρχουν καθυστερήσεις.

Δεύτερον, η λειτουργία, κατά παρέκκλιση, εγκαταστάσεων επεξεργασίας ζωικών προϊόντων ιδιοπαραγωγής, στο ίδιο ή όμορο οικόπεδο με την κτηνοτροφική εγκατάσταση, δεν ισχύει για συνεταιρισμούς και ομάδες παραγωγών. Αυτό θα πρέπει να το δούμε. Για την εφαρμογή αυτής της διάταξης, διατηρούμε κάποιες επιφυλάξεις, σε ότι αφορά στα άρθρα του νομοσχεδίου. Κατ’ άρθρο, θα αναφερθεί και η Πρόεδρος των Κτηνιάτρων, η κυρία Ζαφειροπούλου.

Παράλληλα, όπως είπε και ο Περιφερειάρχης, ο κ. Καχριμάνης, γίνεται, αυτή τη στιγμή, μία τιτάνια προσπάθεια, για να μπορέσουμε να μπλοκάρουμε τις ελληνοποιήσεις. Παρ’ ότι το προσωπικό είναι, όχι μόνο ελλειμματικό, αλλά υπό ελλειμματικό, βλέπετε ότι έχουμε επιτελέσει μεγάλα άλματα. Μάλιστα, έχουμε καταφέρει, το τελευταίο χρονικό διάστημα, να έχουμε φέρει πάρα πολλά «πλήγματα» σε αυτούς, οι οποίοι θέλουν να «καταπατήσουν» αυτό που λέγεται φέτα και οι οποίοι, όχι μόνο είναι καταδικαστέοι, αλλά είναι και «εγκληματίες», διότι πάνε να εξαφανίσουν τον «χρυσό» της Ελλάδος.

Γι’ αυτό, λοιπόν, σε ότι αφορά στο άρθρο αυτό, θα πρέπει να δούμε αν θα μπορούν να τηρούνται οι όροι της βιοασφάλειας από την εθνική και ενωσιακή νομοθεσία.

Παράλληλα, θα πρέπει να προστεθεί, μέσα σε αυτό το νομοσχέδιο, μία εξουσιοδοτική διάταξη, ώστε ο Υπουργός Αγροτικής Ανάπτυξης να ορίζει με απόφασή του τα εθνικά κατασκευαστικά ελάχιστα, για να μην υπάρχουν παρερμηνείες.

Σας ευχαριστώ πολύ όλους.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει η κυρία Ζαφειροπούλου.

**ΒΑΣΙΛΙΚΗ ΖΑΦΕΙΡΟΠΟΥΛΟΥ (Πρόεδρος του Δ.Σ. της Πανελλήνιας Ένωσης Κτηνιάτρων Δημοσίων Υπαλλήλων (ΠΕΚΔΥ) ):** Ευχαριστώ, κύριε Πρόεδρε.

Κύριε Υπουργέ, κύριοι Βουλευτές, αγαπητοί εκπρόσωποι των φορέων, υπενθυμίζω ότι εκπροσωπώ τους κτηνιάτρους δημόσιους υπάλληλους, που σύμφωνα με την ενωσιακή νομοθεσία και τον Κανονισμό 2017/625 για τους επίσημους ελέγχους, είναι, εκτός των άλλων, οι επίσημοι κτηνίατροι για τους ελέγχους της υγιεινής και της ασφάλειας τροφίμων ζωικής προέλευσης «Από τον Στάβλο στο πηρούνι». Οι 450 κτηνίατροι των Περιφερειών, επιπλέον των άλλων καθηκόντων, συμμετέχουν στις Επιτροπές Σταβλισμού των Περιφερειών, ως ένα από τα τρία βασικά μέλη. Η γνώμη τους στις αδειοδοτήσεις είναι βαρύνουσα.

Συμφωνούμε με όλα όσα ανέφερε ο Πρόεδρος της Ομοσπονδίας μας, της ΠΟΓΕΔΥ, ότι, δηλαδή, είναι θετική η πρόθεση της Κυβέρνησης να λύσει τα προβλήματα της κτηνοτροφίας μας, αλλά, δυστυχώς, η προσπάθεια δεν είναι γενναία και περιλαμβάνει διατάξεις που παραπέμπουν σε προχειρότητα.

Ως δημόσιοι ή επίσημοι κτηνίατροι, αν θέλετε, τον τελευταίο χρόνο ζούμε μία πρωτοφανή απαξίωση, αφού δεν λαμβάνεται υπόψη, όχι η γνώμη μας, αλλά ούτε αυτή η ίδια η ενωσιακή κτηνιατρική νομοθεσία που χειριζόμαστε, που, όπως γνωρίζετε, υπερισχύει της εθνικής και είναι από τις πιο εκτενείς και ανεπτυγμένες στην Ε.Ε., αρκεί κανείς να αναλογιστεί, ότι η πρώτη Οδηγία της ΕΟΚ, ήταν κτηνιατρική οδηγία και ήταν η 64432.

Γιατί, κυρίες και κύριοι Βουλευτές, τα λέμε αυτά; Πήραμε μία «πικρή» γεύση με τον νόμο για τα ζώα συντροφιάς. Όμως, ας έρθουμε στο παρόν σχέδιο νόμου, όπου εμείς θα σταθούμε στο άρθρο 9, που υποτίθεται ότι τροποποιεί τις ελάχιστες αποστάσεις, μεταξύ κτηνοτροφικών εγκαταστάσεων και χώρων ή δραστηριοτήτων που χρήζουν προστασίας και ιδιαίτερα τον πίνακα 1, του άρθρου 20, του ν.4056/2012.

Όπως θα παρατηρήσετε, εάν συγκρίνετε τους δύο πίνακες, δηλαδή, αυτόν που ισχύει σήμερα και αυτόν που φέρνει το σχέδιο νόμου, δεν υπάρχει καμία ουσιαστική τροποποίηση, πλέον μιας, για την οποία δεν χρειαζόταν και η αντικατάσταση ολόκληρου του πίνακα. Είναι η προσθήκη της φράσης «πλην σφαγείων», στην τρίτη γραμμή του πίνακα 1, του άρθρου 20 του ν.4056, με την οποία εξαιρούνται τα σφαγεία από τις εγκαταστάσεις που παράγουν προϊόντα, τα οποία απαιτούν υγειονομική προστασία. Ένας μη ειδικός ή επαγγελματικά ασχολούμενος με την κτηνοτροφία, δεν το αντιλαμβάνεται αμέσως, διότι τα σφαγεία είναι καταστάσεις υψηλού κινδύνου και μολυσμένες, που διαθέτουν δικούς τους στάβλους, όπου ξεκουράζονται και ελέγχονται τα ζώα πριν οδηγηθούν στη σφαγή.

Για να ξεπεραστούν, όμως, και οι επιφυλάξεις των ειδικών κτηνιάτρων, ζωοτεχνών, κτηνοτρόφων, προστίθεται, τεχνηέντως, και η επιφύλαξη των ειδικότερων διατάξεων για την υγεία των ζώων. Πράγματι, οι ειδικότερες διατάξεις για την υγεία των ζώων, υπάρχουν και αναφέρονται στο νέο πλαίσιο για την υγεία των ζώων, δηλαδή, στον κανονισμό 2016/429 και ειδικά στο άρθρο 97 αυτού, μόνο που δεν έχουν εξειδικευτεί ακόμη και σε αυτό το κενό φαίνεται ότι επιχειρείται να δημιουργηθούν τετελεσμένα.

Για να το κάνουμε πιο «λιανά», θα αναφέρουμε τι σημαίνει αυτή η διάταξη, εφόσον ψηφιστεί ως έχει. Σημαίνει, ότι δίπλα σε σφαγείο μπορεί να εγκαθίσταται, χωρίς καμία απόσταση, οποιαδήποτε κτηνοτροφική εκμετάλλευση, είτε αυτή εκτρέφει ζώα προς σφαγή, είτε ζώα πάχυνσης, είτε ζώα αναπαραγωγής. Και για να το κάνουμε πιο αντιληπτό, σας αναφέρουμε, ότι κοντά σε μία μονάδα πατρογονικών πουλερικών, που υπάρχουν στη χώρα μας, μπορεί να ιδρύεται ένα πτηνοσφαγείο.

Ποια η προστασία αυτών των πτηνοτρόφων που έχουν επενδύσει εκατομμύρια για του υψηλού γενετικού δυναμικού ζωικό τους κεφάλαιο; Και για τα πατρογονικά πουλερικά υπάρχει το π.δ. 224/1998, που, όμως, μπορεί να ερμηνευτεί από κάποιους επιτήδειους, ότι είναι παρωχημένο και δεν ισχύει, όπως έγινε πρόσφατα με τις προδιαγραφές των καταφυγίων των ζώων συντροφιάς.

Τι γίνεται, όμως, με όλες τις άλλες πτηνοτροφικές εκμεταλλεύσεις πάχυνσης και απόδοσης, που δεν υπάρχει ειδικό προστατευτικό πλαίσιο; Παραβιάζεται ή όχι ο Κανονισμός της Ε.Ε. 852/2004 για την υγιεινή τροφίμων και ειδικά των ζωικών τροφίμων; Συνάδει μία τέτοια διάταξη με τους οδηγούς ορθής υγιεινής πρακτικής που πρέπει να εφαρμόζονται από τον στάβλο και να φτάνουν στο τραπέζι; Και για να είμαστε δίκαιοι, εξ όσων γνωρίζουμε, βέβαια, για τη διάταξη αυτή δεν ευθύνονται οι καθ’ ύλην αρμόδιοι Υφυπουργοί, ούτε ο νυν, ο κ. Κεδίκογλου, ο οποίος δεν επεξεργάστηκε, απ' ό,τι φαίνεται, το σχέδιο νόμου, ούτε η κυρία Αραμπατζή, γιατί στο σημείο που άφησε την επεξεργασία του, μετά την αποχώρησή της, δεν συμπεριλαμβανόταν το άρθρο 9 στο σχέδιο νόμου.

Ζητάμε, λοιπόν, από τον Υπουργό Αγροτικής Ανάπτυξης, τον κ. Λιβανό, την ουσιαστική διόρθωση της διάταξης αυτής ή την απάλειψή της, αφού οι στάβλοι των σφαγείων για τα προς σφαγή ζώα περιλαμβάνονται στην άδεια των σφαγείων και έχει σαφή διευκρίνιση σε άλλο σημείο του σχεδίου, ότι από τις αποστάσεις από το σφαγείο εξαιρούνται μόνο οι στάβλοι του οικείου σφαγείου για τα προς σφαγή ζώα.

Κλείνοντας, μόνο έτσι θα διασφαλιστεί η προστασία του ζωικού κεφαλαίου από ζωονόσους και η υγιεινή των τροφίμων.

Σας ευχαριστούμε πολύ και είμαστε στη διάθεσή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Μάμαλης.

**ΣΠΥΡΙΔΩΝ ΜΑΜΑΛΗΣ (Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)):** Σας ευχαριστώ πολύ, κύριε Πρόεδρε.

Το σημερινό νομοσχέδιο, κατά τη γνώμη μας, κινείται σε θετική κατεύθυνση, καθώς προσπαθεί να λύσει χρόνια προβλήματα που συνδέονται με την ελληνική κτηνοτροφία και με το πρόβλημα της αδειοδότησης των κτηνοτροφικών εγκαταστάσεων, καθώς αποτελεί προϋπόθεση για την ένταξη σε ενωσιακά προγράμματα, σε προγράμματα επενδύσεων και στην ανάπτυξη συνολικά της αγροτικής οικονομίας.

Στο πρώτο άρθρο, σωστά αλλάζουν οι ορισμοί, εκεί όπου υπάρχουν. Μάλιστα, πολύ σωστά αλλάζει ο ορισμός του λειτουργικού χώρου της κτηνοτροφικής εγκατάστασης, όπου εξαιρεί τις αποθήκες, καθώς, στη συνέχεια, ο λειτουργικός χώρος είναι αυτός που καθορίζει και την ελάχιστη απόσταση από τις κατοικημένες περιοχές. Ήταν παράλογο αποθήκες που είχαν ζωοτροφές ή οτιδήποτε άλλο, να ορίζουν και τις αποστάσεις από τις κατοικημένες περιοχές, καθώς αυτές δεν μολύνουν. Νομίζω ότι είναι μία πολύ σωστή αλλαγή του ορισμού.

Σε ότι αφορά στα πρόχειρα καταλύματα ζώων, έχει κάποιες προϋποθέσεις, οι οποίες είναι σωρευτικές. Θα πρέπει να μείνουμε στις πρώτες δύο προϋποθέσεις, δηλαδή, στον φέροντα δομικό σκελετό και τα υλικά που αναφέρονται, καθώς αν πάμε στην εκτατική μορφή κτηνοτροφίας και στους μετακινούμενους κτηνοτρόφους, περιορίζουμε, κατά πολύ, τις λειτουργίες των πρόχειρων καταλυμάτων ζώων.

Άρα, ούτε οι μεικτές, ούτε, ίσως, κάποιες πτηνοτροφικές εγκαταστάσεις ή χοιροτροφικές, δεν θα μπορούν να μπουν μέσα σε αυτόν τον ορισμό, καθώς μπαίνει και το θέμα να αποσυναρμολογηθούν και να απομακρυνθούν από το σημείο λειτουργίας της κτηνοτροφικής εγκατάστασης. Όταν έχουμε εγκαταστάσεις που αφορούν στην ευζωία των ζώων, όπως αναφέρθηκαν προηγουμένως, αυτό αποτελεί ένα σημείο που, ίσως, να δημιουργήσει προβλήματα. Άρα, καλό είναι να μπουν στα δύο πρώτα κομμάτια του ορισμού και να μείνουμε εκεί.

Πολύ σωστά έχουν πει οι προλαλήσαντες, ότι οι αποστάσεις πρέπει να μειωθούν μέχρι και 25% ή 50% στα σύνορα. Κατά τη γνώμη μας, θα πρέπει να οριοθετηθεί ο τρόπος με τον οποίο βγαίνει αυτό, είτε με υπουργική απόφαση ή είτε μέσα στον νόμο. Καλό είναι, όμως, να βγει υπουργική απόφαση και να υπάρχουν τα κριτήρια, με τα οποία θα μειώνεται αυτή η απόσταση. Άρα, να μην είναι αυθαίρετη η όποια μείωση των αποστάσεων, αλλά να υπάρχουν συγκεκριμένα κριτήρια, έτσι ώστε και οι συνάδελφοι δημόσιοι υπάλληλοι να διευκολύνονται, αλλά και οι κτηνοτρόφοι να γνωρίζουν ξεκάθαρα τις περιπτώσεις στις οποίες γίνεται αυτό.

Στο άρθρο 4, παρ.10, λέει, ότι «εντός της κτηνοτροφικής εγκατάστασης ή σε όμορο ακίνητο, επιτρέπεται η ίδρυση και λειτουργία εγκαταστάσεων επεξεργασίας ζωικών προϊόντων, τα οποία προέρχονται αποκλειστικά από την ίδια κτηνοτροφική εγκατάσταση, όπως προϊόντων γάλακτος και προϊόντων με βάση το κρέας».

Στην συνέχεια, όταν πάμε στην πώληση, στην παρ. 11, λέει, «ότι φορείς κτηνοτροφικών εγκαταστάσεων θα πρέπει να διαθέτουν ιδιοπαραχθέντα γαλακτοκομικά προϊόντα, πουλερικά και λαγόμορφα». Το κρέας το αφήνουμε. Προφανώς, είναι κάποιο λάθος. Δεν μπορεί να σε αφήνει να επεξεργάζεσαι το κρέας, για παράδειγμα, να κάνεις ένα προσούτο ή ένα καπνιστό χοιρομέρι, κ.λπ. και να μην σε αφήνει να το πουλήσεις. Άρα, θα πρέπει να διορθωθεί αυτό το σημείο.

Επίσης, λέει, «οι εγκαταστάσεις των ανωτέρων περιπτώσεων λειτουργούν υπό τον ίδιο με την κτηνοτροφική εγκατάσταση φορέα και μεταβιβάζονται ενιαία». Δηλαδή, αν ο γιος του κτηνοτρόφου κάνει αυτή την εγκατάσταση, δεν θα πρέπει να του δώσουμε το δικαίωμα να κάνει μία τέτοια εγκατάσταση και να έχει ένα συμπληρωματικό εισόδημα; Γιατί το περιορίζουμε στον ίδιο τον κτηνοτρόφο; Θέλω να σας πω, ότι σε αυτό το σημείο πρέπει να είμαστε λίγο πιο ανεκτικοί.

Πολύ σωστά, στο άρθρο 5, υπάρχει η πρόβλεψη της ζωοτεχνικής μελέτης. Η ζωοτεχνική μελέτη περιλαμβάνει μία σειρά από προϋποθέσεις, οι οποίες επιβάλλονται για τη σωστή λειτουργία μιας κτηνοτροφικής εγκατάστασης, ενώ περιέχει περιγραφή της παραγωγικής διαδικασίας και του τρόπου διαχείρισης της κτηνοτροφικής εγκατάστασης. Πιστεύουμε ότι θα πρέπει να συμπληρωθεί και μία έκθεση για την ευζωία των ζώων και επίσης, να καθοριστεί ο αρμόδιος επιστήμονας, ο οποίος υπογράφει αυτές τις μελέτες. Το λέω αυτό, γιατί έχουμε δει, κατά το παρελθόν, τέτοιου είδους μελέτες να κατατίθενται από διάφορους επιστήμονες και οι αρμόδιες ελεγκτικές αρχές να μην μπορούν να αντιδράσουν και να δημιουργούνται πάρα πολλά προβλήματα.

Άρα, εδώ θα πρέπει να είναι ξεκάθαρο, ότι την υπογράφουν γεωτεχνικοί, γεωπόνοι, κτηνίατροι ή και γεωπόνοι της ζωικής παραγωγής -για εμάς γεωπόνοι και κτηνίατροι σύμφωνα με το 344 - για να μην υπάρχουν προβλήματα και διενέξεις στις υπηρεσίες. Νομίζω ότι είναι κάτι πολύ λογικό και θα πρέπει να είναι ξεκάθαρο ποιος είναι ο αρμόδιος επιστήμονας που υπογράφει τη ζωοτεχνική μελέτη, η οποία θα έχει και αυτό το κομμάτι.

Στο άρθρο 6, λέει «ίδρυση και λειτουργία κτηνοτροφικών εγκαταστάσεων». Για την χορήγηση της ίδρυσης εγκαταστάσεων έχει μία σειρά από χαρτιά. Κάποια από αυτά τα χαρτιά θα μπορούσαν να αναζητούνται αυτεπαγγέλτως, δηλαδή, να μην επιβαρύνεται ο κτηνοτρόφος. Για παράδειγμα, η έγκριση από τις αρμόδιες αρχαιολογικές υπηρεσίες, γιατί να μην είναι αυτεπάγγελτη ή όταν έχουμε δασικό χάρτη, γιατί να μην ζητείται αυτεπάγγελτα η γνώμη του δασαρχείου ή οτιδήποτε άλλο; Άρα, πρέπει να βοηθήσουμε τον κτηνοτρόφο, να μειώσουμε κι άλλο γραφειοκρατία, ζητώντας κάποια αυτονόητα.

Σε πάρα πολλά σημεία, επίσης, λέει, ότι οι, ήδη, υπάρχουσες εγκαταστάσεις πρέπει να διαθέτουν ζωικό κεφάλαιο. Θα σας πω ένα παράδειγμα, το οποίο δεν αναφέρεται εδώ. Υπάρχουν εγκαταλειμμένες ζωικές μονάδες, κτίρια που, αυτή τη στιγμή, δεν λειτουργούν και είναι κοντά σε παρόχθιες περιοχές, οι οποίες, προφανώς, εάν λειτουργούσαν, θα μπορούσαν να είχαν την άδεια να συνεχίσουν. Εκεί με σύμφωνη γνώμη του φορέα διαχείρισης, θα μπορούσαν να μπουν ζώα, τα οποία είναι σχετικά με το περιβάλλον, για παράδειγμα βουβάλια σε μία περιοχή. Να αξιοποιηθούν, δηλαδή, τα «κουφάρια» που βρίσκονται εγκαταλειμμένα και αυτή τη στιγμή το μόνο που κάνουν, είναι να δημιουργούν μόλυνση, αλλά και να δοθεί και μία δυνατότητα στους παραγωγούς.

Ακόμη, όπου διακόπτεται η λειτουργία μιας κτηνοτροφικής επιχείρησης, είτε γιατί είναι μέσα σε κατοικημένη περιοχή, είτε είναι πολύ κοντά σε κατοικημένη περιοχή, να επιτρέπεται η αλλαγή χρήσης αυτού του ακινήτου, να μην χρειάζεται, δηλαδή, να γκρεμιστεί. Εάν, παραδείγματος χάρη, είναι δίπλα σε ένα σπίτι και είναι ενωμένο, να μπορεί να γίνει επέκταση της αγροτικής κατοικίας. Για ποιον λόγο θα πρέπει να το γκρεμίσει ο παραγωγός;

Στο άρθρο 9, για τα σφαγεία, συμφωνούμε με την τοποθέτηση της κυρίας Ζαφειροπούλου.

Στο άρθρο 10, αναφέρεται το δίμηνο, όταν υπάρχει δασικός χάρτης, αλλά η γνώμη μας είναι ότι το δίμηνο θα πρέπει να υπάρχει σε κάθε περίπτωση. Δεν θα πρέπει να περιμένει ο παραγωγός περισσότερο από ένα δίμηνο, εκτός εάν υπάρχουν κάποιες ειδικές περιπτώσεις.

Τα διαχειριστικά σχέδια βοσκήσιμων γαιών είναι μία άμεση ανάγκη -βλέπω και τον κ. Αποστόλου που ξεκίνησε όλη αυτή τη διαδικασία- και θα πρέπει να γίνουν, για να μπορέσουμε να διαχειριζόμαστε τις βοσκήσιμες γαίες. Όπως είπε και ο κ. Καχριμάνης, να έχουμε ξεκάθαρα δικαιώματα για τους κτηνοτρόφους. Άρα, πρέπει να επιταχυνθούν. Πηγαίνοντας, συνεχώς, πίσω με παρατάσεις, το αφήνουμε για το μέλλον. Νομίζω ότι θα πρέπει να επιταχύνει το Υπουργείο. Είναι σωστή η πρόταση και του κ. Τζιαχρήστα και αν εμείς μπορούμε να βοηθήσουμε, ευχαρίστως να το κάνουμε.

Στα υπόλοιπα άρθρα, επίσης, συμφωνούμε. Βέβαια, στο άρθρο 16, που λέει για τις, κατά παρέκκλιση, αποζημιώσεις, αναφέρει 4.800 ευρώ για τις ζημιές από τον παγετό την άνοιξη του 2021, εκτός από τη Λάρισα που είναι 7.200 ευρώ. Νομίζω ότι το 7.200 ευρώ πρέπει να πάει παντού, ιδίως τώρα, που έχουμε και άλλες περιοχές που έχουν μεγάλα προβλήματα. Ούτως ή άλλως, είναι το μέγιστο, δεν είναι το ελάχιστο.

Σε γενικές γραμμές, πάντως, το νομοσχέδιο δίνει λύσεις. Νομίζω ότι με πολύ μικρές παρεμβάσεις και με τη δημιουργική συζήτηση, η οποία θα γίνει από όλα τα μέλη του Κοινοβουλίου και με τις παρεμβάσεις που έχουν γίνει από όλους τους συμμετέχοντες, μπορούμε να βοηθήσουμε, έτσι ώστε να φτιαχτεί κάτι πολύ καλό για την ελληνική κτηνοτροφία. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Δεκόλης.

**ΙΩΑΝΝΗΣ ΔΕΚΟΛΗΣ (Πρόεδρος της Ένωσης Μετακινούμενων Κτηνοτρόφων Ηπείρου):** Καλησπέρα σε όλους και σας ευχαριστώ για τη συμμετοχή σήμερα στην Επιτροπή.

Έχω να πω, ότι αυτό το νομοσχέδιο δεν είναι, απλώς, μία καλή επιλογή για την κτηνοτροφία, αλλά είναι η καλύτερη απ’ όλες. Το καλύτερο σήμερα είναι, ότι συζητάμε για το νομοσχέδιο αυτό που έπρεπε να έχει συζητηθεί, εδώ και χρόνια, και έπρεπε να δώσει λύσεις, εδώ και χρόνια, που υπήρχαν πιο πολλοί κτηνοτρόφοι.

Σήμερα, θέλω να ευχαριστήσω, πρώτα απ’ όλα, τον Περιφερειάρχη Ηπείρου και τις υπηρεσίες της Περιφέρειας που είναι στο πλευρό μας και βλέπουν τα προβλήματα και τα μεταβιβάζουν. Όπως τα μεταβιβάσαμε στην κυρία Αραμπατζή και ήρθε και είδε μόνη της και έχουμε σήμερα αυτό το νομοσχέδιο προς ψήφιση. Να ευχαριστήσουμε και τον κ. Λιβανό, που έφερε προς ψήφιση το νομοσχέδιο, αλλά και όλους εσάς που θα το ψηφίσετε και πιστεύω θα υπερψηφιστεί. Μπορεί να έχει κάποιες δυσκολίες ή κάποιες παραλείψεις, αλλά θα πρέπει να ψηφιστεί απ’ όλους σας.

Σε ότι αφορά στην μετακινούμενη κτηνοτροφία, δεν μπορούμε να βγάλουμε άδειες, όπου πηγαίνουμε και μετακινούμαστε και δεν μπορούμε να πάρουμε και επιδοτήσεις. Το ξέρει και ο κ. Απόστολου, τον οποίο ευχαριστούμε πάρα πολύ που είναι εδώ, αλλά και για τη βοήθεια που μας έδωσε, όταν ήταν Υπουργός. Πιστεύω ότι έπρεπε να είχε γίνει πιο πριν αυτό το νομοσχέδιο, γιατί, όσο πάει εμείς οι μετακινούμενοι κτηνοτρόφοι λιγοστεύουμε, ενώ έπρεπε να αυξηθούμε και όχι να λιγοστεύουμε. Ο λόγος που πρέπει να αυξηθούμε, και πρέπει όλοι σας να το κοιτάξετε αυτό, είναι αυτός που είπε ο κ. Δημόπουλος, ο κ. Μόσχος, ότι, δηλαδή, είμαστε ένα αναπόσπαστο κομμάτι του περιβάλλοντος. Χωρίς την εκτατική κτηνοτροφία, την ποιμενική κτηνοτροφία το περιβάλλον δεν ζει, είναι «πεθαμένο». Πρέπει να ενσκήψετε όλοι πιο πολύ στα προβλήματα της ποιμενικής κτηνοτροφίας και να κρατήσουμε αυτό τον κόσμο που «πηγάζει» μέσα από οικογένειες ποιμενικές. Ο επόμενος κτηνοτρόφος θα είναι ποιμενικός πάλι, από την οικογένεια θα είναι, δεν θα είναι κάποιος άλλος που θα βγει στα βουνά να φυλάξει ή πρόβατα ή γίδια ή αγελάδες. Όμως, όλα αυτά τα ζώα δεν συνεισφέρουν, απλώς, αλλά είναι ένα με το περιβάλλον. Χωρίς αυτά το περιβάλλον δεν ζει.

Εμείς οι μετακινούμενοι κτηνοτρόφοι μετακινούμαστε το καλοκαίρι στα βουνά όλης της Ηπείρου. Είπατε πριν για τα διαχειριστικά σχέδια βόσκησης και ευχαριστούμε πάλι τον κ. Αποστόλου που τα ξεκίνησε. Η γνώμη μου είναι, ότι πρέπει να παραμείνουν, όπως είναι στις Περιφέρειες, και θα σας πω τον λόγο. Εμείς εδώ απ’ όλους τους Δήμους μετακινούμαστε: από τη Θεσπρωτία πηγαίνουμε στα Ιωάννινα ή από την Πρέβεζα πηγαίνουμε στα Ιωάννινα κ.λπ.. Δεν μπορεί οι Δήμοι μεταξύ τους να λένε, γιατί ήρθε ο ένας εδώ ή γιατί πήγε ο άλλος εκεί. Πιστεύω πως πρέπει να παραμείνουν οι διαχειριστικοί χάρτες βόσκησης, όπως είναι, για να μην υπάρχουν προβλήματα μεταξύ μας και να λυθούν.

Δεχόμαστε μεγάλη πίεση αυτόν τον καιρό εμείς οι κτηνοτρόφοι από τις ελληνοποιήσεις και από αυτά τα ψεύτικα που ήρθαν και φτιάχτηκαν, όπως ψεύτικα γάλατα, ψεύτικα μέλια, κ.λπ.. Αυτό πρέπει, κάποια στιγμή, να σταματήσει και να το δούμε όλοι. Όπως ξεκινήσαμε τώρα και το βλέπουμε αυτό όλοι μαζί, να δούμε λίγο τα προβλήματα της Ελλάδος. Αν δεν λύσουμε αυτά τα προβλήματα, τις σταβλικές εγκαταστάσεις, την ψεύτικη φέτα, το περιβάλλον και άλλα, πώς θα έρθει ένας νέος παραγωγός να καθίσει με τόσα προβλήματα και να ακολουθήσει το επάγγελμα του πατέρα του; Είναι λίγο δύσκολο και κάθε μέρα χάνονται αυτοί οι κτηνοτρόφοι. Κάθε μέρα ολοένα και λιγοστεύουν. Όμως, πρέπει με κάποιον τρόπο αυτούς τους νέους, που έχουν την όρεξη, να τους φέρουμε πάλι κοντά μας, να τους φέρουμε στον στάβλο του παππού, στον βοσκότοπο του παππού, στον στάβλο του πατέρα, για να μπορέσουν να συνεχίσουν να παράγουν για τη χώρα τους, γιατί χωρίς παραγωγή η χώρα μας, δεν νομίζω να ζήσει και πολύ. Όταν πηγαίνουμε στα Lidl και «ανεβάζουμε» πράγματα στο χωριό, ενώ προηγουμένως «κατεβάζαμε» από το χωριό στην πόλη, καταλαβαίνετε ότι δεν θα ζήσουμε για πολύ έτσι και θα είμαστε πάλι στο επόμενο μνημόνιο.

Το νομοσχέδιο είναι πολύ καλό και ευχαριστούμε όλους όσοι ασχολήθηκαν με αυτό. Αν υπάρχουν και κάποιες ατέλειες να διορθωθούν, αλλά εμείς οι κτηνοτρόφοι θέλουμε από όλους σας -και το λέω πάλι- την προσοχή σας πάνω στην κτηνοτροφία. Είμαστε πολλοί λίγοι εμείς που ασχολούμαστε. Θέλουμε να παράξουμε. Δεν θέλουμε να φύγουμε από το επάγγελμα. Σας θέλουμε όλους μαζί μας, για να μπορέσουμε να έχουμε ελπίδα να συνεχίσουμε για τα παιδιά μας, για τα εγγόνια μας και για την παραγωγή της Πατρίδας μας.

Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Μωραΐτης.

**ΝΙΚΟΛΑΟΣ ΜΩΤΑΪΤΗΣ (Πρόεδρος της Ομοσπονδίας Αγροτικών Συλλόγων Αιτωλοακαρνανίας):** Ευχαριστώ πολύ, κύριε Πρόεδρε.

Σήμερα η Κυβέρνηση φέρνει για συζήτηση το σχέδιο νόμου για τις σταβλικές εγκαταστάσεις. Έρχεται, όπως αναφέρεται στην αιτιολογική έκθεση, για να αντιμετωπίσει χρόνια προβλήματα, να απλοποιήσει τις διαδικασίες για την ίδρυση και λειτουργία κτηνοτροφικών εγκαταστάσεων, κυρίως, με πρόχειρα καταλύματα της β΄ κατηγορίας.

Όμως, στο σχέδιο νόμου μπαίνουν μία σειρά ζητήματα προαπαιτούμενα, όπως, για παράδειγμα, τοπογραφικά διαγράμματα, ζωοτεχνικές μελέτες, κ.λπ., που θα επιφέρουν, κατά τη γνώμη μας, ένα επιπλέον κόστος στα, ήδη, επιβαρυμένα εισοδήματα των φτωχών και μεσαίων κτηνοτρόφων που βιώνουν τα αδιέξοδα και τις συνέπειες των αντιλαϊκών πολιτικών διαχρονικά όλων κυβερνήσεων και της Ευρωπαϊκής Ένωσης στον τομέα της κτηνοτροφίας.

Θα επιβαρυνθούν, ιδιαίτερα, κατά τη γνώμη μας, οι κτηνοτρόφοι της εκτατικής κτηνοτροφίας, οι μετακινούμενοι, που, όπως αναφέρεται και στο σχέδιο νόμου, είναι η συντριπτική πλειοψηφία, πάνω από το 60% που δεν έχουν νομιμοποιήσει τις σταβλικές τους εγκαταστάσεις. Αυτοί βρίσκονται σε φτωχές, σε άγονες περιοχές της χώρας μας.

Ψηφίστηκαν και στο παρελθόν παρόμοιοι νόμοι, όπως για παράδειγμα, ο ν.4056/2012, με τον οποίο θα λυνόταν το πρόβλημα νομιμοποίησης των σταβλικών εγκαταστάσεων. Ήταν τότε συγκυβέρνηση Ν.Δ.-ΠΑΣΟΚ. Όμως, στον ν.4056/2012 υπήρχε ένα μεγάλο κόστος από τα προαπαιτούμενα και από δαιδαλώδεις διαδικασίες. Αυτό φάνηκε. Είχε ως αποτέλεσμα να κάνουν χρήση του νόμου ένα μικρό ποσοστό, κυρίως, μεγάλες κτηνοτροφικές μονάδες που είχαν, άλλωστε, την οικονομική δυνατότητα. Η μεγάλη πλειοψηφία έμεινε απ’ έξω που είναι οι φτωχοί κτηνοτρόφοι.

Αν θέλετε να ανακουφίσετε τους φτωχούς και μεσαίους κτηνοτρόφους, πρέπει να απλουστευθούν οι διαδικασίες, για να μπορούν οι κτηνοτρόφοι με μια αίτηση, με μια υπεύθυνη δήλωση και τα υπόλοιπα να τα αναλάβουν οι αρμόδιες περιφερειακές υπηρεσίες, οι ΔΑΟΚ, οι επιτροπές σταβλισμού, οι δασικές υπηρεσίες, κ.λπ..

Δυστυχώς, όμως, όλες αυτές οι υπηρεσίες, χρόνια τώρα, βρίσκονται υπό διάλυση, σε πλήρη υποστελέχωση. Προσπαθείτε με ελαστικές μορφές απασχόλησης, με διάφορα προγράμματα, να καλυφθούν και να λύσετε αυτά τα προβλήματα. Οδηγείτε, όμως, τους κτηνοτρόφους στα ιδιωτικά μελετητικά γραφεία, εξανεμίζοντας, περαιτέρω τα, ήδη, πενιχρά εισοδήματά τους.

Βέβαια, όλα αυτά είναι μικρό μέρος του «Γολγοθά» που ανεβαίνουν καθημερινά οι βιοπαλαιστές κτηνοτρόφοι. Το κόστος τροφών τους έχει οδηγήσει σε απόγνωση. Δεν ξέρω αν αυτό συμβαίνει παντού, αλλά εδώ στην περιοχή μας πουλάνε τα κοπάδια τους, γιατί δεν μπορούν να τα ταΐσουν. Οι ζωοτροφές, μέσα σε λίγους μήνες, αυξήθηκαν, κατά 60% και συνεχίζουν την ανηφόρα. Θέλω να πω, ότι τα 0,10 και 0,20 λεπτά που δόθηκαν στην τιμή του γάλακτος, εξανεμίστηκαν από την αύξηση ζωοτροφών μέσα σε έναν μήνα. Να πούμε για τα λιπάσματα ή για τα φυτοφάρμακα που είναι στα ύψη; Να πούμε για το αγροτικό πετρέλαιο και το αγροτικό ρεύμα που είναι πανάκριβο, απλησίαστο; Έχουμε αφορολόγητο πετρέλαιο για τους μεγαλοξενοδόχους, τους μεγαλοκλινικάρχες, έχουμε αφορολόγητο πετρέλαιο για τα καράβια των εφοπλιστών και δεν έχουμε για τα μαντριά και τα τρακτέρ των αγροτών;

Έχουμε εγκαταστάσεις παντού στη χώρα, κύριε Πρόεδρε, με ανεμογεννήτριες, από επιχειρηματικούς ομίλους, που….(κακή σύνδεση) συνέργειες με επιδοτήσεις και έχουν «γαζώσει», στην κυριολεξία, όλες τις βουνοκορφές. Αυτό εδώ συμβαίνει, τουλάχιστον, στην Αιτωλοακαρνανία. Σε πολλές περιπτώσεις έχουν τοποθετηθεί κοντά στα μαντριά τους καταστρέφοντας περιοχές μεγάλου φυσικού κάλλους και βλάστησης που είναι για βόσκηση.

Κι ενώ οι «πράσινες» business καλά κρατούν, οι κτηνοτρόφοι πρέπει να βάλουν βαθιά το χέρι στην τσέπη τους και αυτό κατά τη γνώμη μας….(κακή σύνδεση). Για παράδειγμα, για να φτάσει το ρεύμα στα μαντριά τους, αν δεν υπάρχει δίκτυο της ανώνυμης εταιρείας, όπως την κάνατε, πρέπει να δώσουν τεράστια ποσά, για να φθάσουν οι στύλοι μέχρι τα μαντριά τους. Το ίδιο συμβαίνει και με τους αγροτικούς δρόμους και μία σειρά από άλλα ζητήματα. Θέλουμε, όμως, ιδιαίτερα, να σταθούμε στο άρθρο 16, που αναφέρεται στον ΕΛΓΑ, για αποζημιώσεις από τον παγετό της περασμένης άνοιξης και κάποιες άλλες ρυθμίσεις. Εδώ τι γίνεται; Έχουμε έναν αναχρονιστικό κανονισμό του ΕΛΓΑ, ιδιαίτερα, για την κτηνοτροφία, που «γδέρνει» τους κτηνοτρόφους με ασφάλιστρα και χαράτσια. Όμως, δεν έχουμε αποζημιώσεις για βασικές ζωονόσους. Πριν από λίγα χρόνια, αλλά και τώρα σε όλη τη χώρα, ο καταρροϊκός πυρετός «θέρισε» κοπάδια, αποδεκάτισε κοπάδια και οι κτηνοτρόφοι δεν πήραν ούτε ένα ευρώ, γιατί δεν καλύπτονται από τον ΕΛΓΑ. Το ίδιο συμβαίνει και με την εκτατική παραγωγή που δεν καλύπτει ο ΕΛΓΑ, όπως και άλλες ζημιές και πάει λέγοντας. Ειδικά οι ζημιές που έγιναν είναι τεράστιες. Βέβαια, αυτό, δεν έχει σχέση με το νομοσχέδιο. Εμείς τι ζητάμε; Να πω ότι εδώ εκπροσωπώ, όχι μόνο την Ομοσπονδία των Αγροτικών Συλλόγων Αιτωλοακαρνανίας, αλλά και την Πανελλήνια Επιτροπή των Μπλόκων. Η Πανελλαδική Επιτροπή των Μπλόκων και το συνεπές αγροτικό κίνημα πάντα έβαζαν ένα καθαρό ζήτημα. Έναν, αποκλειστικά, Κρατικό Οργανισμό Γεωργικών Ασφαλίσεων, που θα καλύπτει στο 100% όλες τις ζωονόσους, τις ασθένειες, τη φυτική και τη ζωική παραγωγή, τις φυσικές καταστροφές, αλλά και το πάγιο κεφάλαιο.

Μια κουβέντα, επίσης, για τις επιδοτήσεις. Υπάρχει σύνδεση των επιδοτήσεων εκτός παραγωγής. Εμείς λέμε καθαρά, ότι πρέπει να συνδεθούν οι επιδοτήσεις με την παραγωγή. Από αυτό εξαρτάται η ενεργοποίηση των δικαιωμάτων από τα επιλέξιμα βοσκοτόπια, που είναι μια μεγάλη ιστορία και δεν έχουμε το χρόνο να το αναπτύξουμε.

Το σχέδιο νόμου που συζητείται σήμερα, κατά τη γνώμη μας, δεν απαντάει στα οξυμένα προβλήματα των βιοπαλαιστών αγροτών της χώρας. Ως Πανελλαδική Επιτροπή των Μπλόκων και από αυτό το βήμα έχουμε χρέος να μεταφέρουμε την κραυγή αγωνίας, ανεξάρτητα απ’ όσα ειπώθηκαν νωρίτερα, των φτωχομεσαίων κτηνοτρόφων που βρίσκονται σε απόγνωση……(κακή σύνδεση) ότι ό,τι κέρδισαν ήταν αποτέλεσμα μαζικών αγώνων.

Ο μόνος δρόμος είναι ο δρόμος του αγώνα, η σύγκρουση, η ρήξη με αυτές τις πολιτικές που τους «ξεκληρίζουν», για να μπορέσουν να ζήσουν με αξιοπρέπεια στα χωριά τους, στα χωράφια τους, στις στάνες τους.

Ευχαριστώ, κύριε Πρόεδρε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Καραμούλας.

**ΣΤΕΛΙΟΣ ΚΑΡΑΜΟΥΛΑΣ (Μέλος του Διοικητικού Συμβουλίου της Ομοσπονδίας Αγροτικών Συλλόγων Νομού Λάρισας και Πρόεδρος του Αγροκτηνοτροφικού Συλλόγου Ολύμπου – Ελασσόνας):**  Καλησπέρα σε όλους σας.

Το συγκεκριμένο νομοσχέδιο έρχεται σε μία περίοδο, που οι μικρομεσαίοι κτηνοτρόφοι, δίνουμε άνιση «μάχη» να παραμείνουμε ενεργοί και να διατηρήσουμε το ζωικό μας κεφάλαιο. Τα προβλήματα του κλάδου είναι πολλά και πολύ οξυμένα και θα μείνω στα βασικότερα.

Το βασικότερο όλων, ασφαλώς, φέτος, είναι το κόστος παραγωγής. Οι ζωοτροφές έχουν ανέβει, κατά 60%, κάτι που σημαίνει, ότι η αύξηση στην τιμή του γάλακτος, όχι μόνο δεν βελτιώνει τη θέση μας, αλλά βρισκόμαστε και σε χειρότερη θέση, σε σχέση με την περσινή. Οι ανατιμήσεις στο ρεύμα με την εφαρμογή της ρήτρας αναπροσαρμογής επιδεινώνουν την κατάσταση. Οι τιμές στο πετρέλαιο κίνησης είναι σε ιστορικά υψηλά και έχουμε πολύ σημαντικά ζητήματα με τον ΕΛΓΑ για τις αποζημιώσεις σε παραγωγή και σε πάγιο κεφάλαιο.

Μέσα σε αυτό το περιβάλλον, ήρθε και το προηγούμενο νομοσχέδιο για την κατανομή των βοσκοτόπων, από το οποίο θιγόμαστε άμεσα και με πολλούς τρόπους. Για παράδειγμα, η έκταση των βοσκοτόπων δεν μπορεί να αυξηθεί, είναι δεδομένη. Οι βοσκότοποι είναι αυτοί και δεν μπορούν να αυξηθούν. Με το προηγούμενο νομοσχέδιο συνυπολογίζεις τα ζώα που υπολογίζονται, για να κατανεμηθούν οι βοσκότοποι, και αυτά που είναι κάτω του ενός έτους. Ένα ενήλικο υπολογίζεται με συντελεστή 0,5, ενώ ένα ανήλικο υπολογίζεται με συντελεστή 0,05. Αυτό σημαίνει, δηλαδή, τρία ανήλικα για ένα ενήλικο. Όλοι μας κρατάμε ένα ποσό, γύρω στο 20% με 25%, κάθε χρόνο, λόγω των ζώων που θα φύγουν από την παραγωγή, για να ανανεώσουμε το κοπάδι μας. Αυτό συνεπάγεται, ότι οι βοσκότοποι μειώνονται κάθετα, κατά 7%, λόγω των δικών μας ζώων που μπαίνουν για να ανανεώσουμε το κοπάδι μας.

Κατ’ εμάς, το να ζητάμε άδεια από πρόχειρα καταλύματα, δηλαδή, από καταλύματα που είναι με ξύλα, με πέτρες, με λαμαρίνες και οι περισσότεροι συνάδελφοι τα έχουν βρει από τους παππούδες τους, από τους πατεράδες τους και τα συντηρούν με πρόχειρα μέσα, τη στιγμή που για ανεμογεννήτριες πέφτουν χιλιάδες τόνοι μπετόν και τους χορηγείται η άδεια, το θεωρούμε, τουλάχιστον, παράλογο.

Εμείς λέμε, ότι η έγκριση των κτηνοτρόφων με πρόχειρα καταλύματα θα έπρεπε να γίνεται με μόνα δικαιολογητικά την αίτηση και την υπεύθυνη δήλωση και η όλη διαδικασία να πραγματοποιείται από κρατικές υπηρεσίες, που θα στελεχωθούν κατάλληλα με μόνιμο προσωπικό, χωρίς καμία δική μας οικονομική επιβάρυνση, γιατί θα χρειαστούν τοπογραφικά, θα χρειαστούν μηχανικοί, θα χρειαστεί να πάει ηλεκτρικό ρεύμα σε εκείνες τις εγκαταστάσεις και όλα αυτά τα πράγματα έχουν κόστος.

Δεν συζητάω για την αγροτική οδοποιία. Οι συνάδελφοι βιώνουν και ξέρουν την κατάσταση, γιατί πηγαινοέρχονται στα μαντριά τους. Όλα αυτά τα πράγματα είναι ένα κόστος, που ο κτηνοτρόφος δεν υπάρχει περίπτωση σε αυτή την περίοδο να το αντέξει.

Σε ότι αφορά στο θέμα της χωροθέτησης και της αδειοδότησης. Αν δεν υπάρξει ένας σχεδιασμός τέτοιος από επιστημονικό προσωπικό, που θα σχεδιάσει, με βάση τις ανάγκες και τις δυνατότητες, δεν θα μπορέσει να λυθεί το πρόβλημα της κτηνοτροφίας και θα σας πω γιατί. Δεν μπορεί κανένας να μου απαγορεύσει να πάω να κάνω έναν στάβλο, από τη στιγμή που είναι ιδιοκτησία μου και τηρώ τις αποστάσεις και βγάζω τις άδειες, με διακόσιες αγελάδες ελευθέρας βοσκής, δίπλα σε έναν άνθρωπο που έχει τριακόσια αιγοπρόβατα. Αυτόν τον άνθρωπο τον έκλεισα, τον τελείωσα, δεν μπορεί να βγει από το μαντρί του, χάνει την πρόσβαση στο βοσκότοπο.

Το θέμα της χωροταξικής κατανομής είναι ένα, εξαιρετικά, ευαίσθητο ζήτημα, ένα ζήτημα που ειδικά στα δικά μας τα χωριά της επαρχίας Ελασσόνας έχει δημιουργήσει δύο ειδών προβλήματα. Από τη μία πλευρά, έχει δημιουργήσει προβλήματα συνωστισμού, είμαστε ο ένας κυριολεκτικά πάνω στον άλλον και από την άλλη πλευρά, έχει δημιουργήσει προβλήματα εγκατάλειψης. Δεν υπάρχει κοπάδι στο φυσικό του βοσκότοπο.

Αν, πραγματικά, θέλετε να ανακουφίσετε τον βιοπαλαιστή κτηνοτρόφο και να αποφευχθεί το «χαράτσωμα» και η «ομηρία» του, εμείς έχουμε να προτείνουμε συγκεκριμένα μέτρα ανακούφισης, όπως επιδότηση για την αγορά ζωοτροφών, κατάργηση του ΦΠΑ σε μηχανήματα – εφόδια, αφορολόγητο πετρέλαιο, γενναία μείωση στην τιμή του ρεύματος και κατάργηση της ρήτρας αναπροσαρμογής, σύνδεση των ενισχύσεων με το πραγματικό ζωικό κεφάλαιο, αποσύνδεση των επιδοτήσεων από τα βοσκοτόπια, χορήγηση των ενισχύσεων έγκαιρα, για να μπορούμε να αγοράζουμε ζωοτροφές στον καιρό τους, όχι τον Δεκέμβριο μήνα που οι ζωοτροφές είναι στα χέρια των μεταποιητικών των βιομηχάνων. Τι να αγοράσουμε τώρα;

Επίσης, έγκαιρα, σε μία δόση, χωρίς οι παρακρατήσεις να είναι ακατάσχετες και να μην επιβαρυνόμαστε οικονομικά για τις δηλώσεις ΟΣΔΕ και για τη διόρθωση σφαλμάτων. Όχι μόνο να μην έχει αναδρομική ισχύ η ΚΥΑ για τα βοσκοτόπια, αλλά και να καταργηθούν τα άρθρα που μειώνουν τον λόγο μονάδα μεγάλου ζώου προς επιλέξιμη έκταση, αυστηροποιούν τις ποινές, γιατί προβλέπει πολύ αυστηρές ποινές και «κλείνουν το μάτι» πονηρά σε εμπόρους επιχειρηματίες «μαναρτζήδες». Αλλαγή του κανονισμού του ΕΛΓΑ, έτσι ώστε να αποζημιώνει την απώλεια ζωικού κεφαλαίου, την απώλεια παραγωγής και το πάγιο κεφάλαιο απ’ όλα τα παθογόνα αίτια και τα καιρικά φαινόμενα.

Θα ήθελα εδώ να σταθώ σε κάποια πράγματα που πρέπει να αναφερθούν. Αναφερθήκαμε στον καταρροϊκό πυρετό. Οι επιπτώσεις από τον καταρροϊκό πυρετό στα κοπάδια μας δεν ήταν μόνο οι απώλειες. Δεν ήταν, δηλαδή, μόνο τα ζώα που χάσαμε εξαιτίας θανάτου.

Τα ζώα μας είχαν μεγάλα προβλήματα στην παραγωγή, αλλά και στην αναπαραγωγή τους. Δεν είναι μόνο τα ζώα που πέθαναν. Νόσησαν το 50%. Πέθαναν, περίπου, το 15% - 20%. Το 50%- 60% δεν είναι, πλέον, παραγωγικά. Δεν είναι αναπαραγωγικά ζώα. Όχι μόνο δεν αποζημιωθήκαμε γι’ αυτά που χάθηκαν οριστικά, λόγω του ότι δεν μπορούσε να λειτουργήσει ο μηχανισμός, αλλά δεν αποζημιωθήκαμε και για την απώλεια της παραγωγής.

Άλλο ζήτημα πολύ σημαντικό. Πέρυσι, οι τέσσερις επαναλαμβανόμενοι παγετοί στην περιοχή μας, ειδικά τα πρώιμα κοπάδια, τα «έστυψαν» εντελώς. Δεν είχαν καθόλου γάλα τον Ιανουάριο και Φεβρουάριο. Δεν αποζημιωθήκαμε για τίποτα από αυτά. Τελευταία, τον Αύγουστο, είχαμε ένα έντονο μπουρίνι που ξήλωσε τα πάντα. Δεν άφησε τίποτα. Αυτά τα πράγματα δεν τα αποζημιώνει ο ΕΛΓΑ. Θα αποζημιωθούν μέσω των ΠΣΕΑ. Αντιπλημμυρικά, αντιδιαβρωτικά έργα, υδατοδεξαμενές, αγροτική οδοποιία, στελέχωση των κέντρων υγείας της περιοχής. Η Ελασσόνα είχε ένα Κέντρο Υγείας, για να εξυπηρετήσει μία περιοχή που, από άκρη σε άκρη, είναι πάνω από 60 χιλιόμετρα. Αυτή τη στιγμή, δεν μπορούμε να βγάλουμε ακτινογραφίες στο Κέντρο Υγείας. Έχει μόνο δύο ασθενοφόρα και ελλιπές ιατρικό προσωπικό.

Επίσης, κανένα κλείσιμο σχολικών μονάδων στα χωριά μας που ερημώνουν. Κλείνουν σχολικές μονάδες στα χωριά και μεταφέρονται όλοι στην Ελασσόνα, ενώ τμήματα σε σχολικές μονάδες συγχωνεύονται. Αυτά τα ζητήματα μας απασχολούν.

Αν, πραγματικά, κάποιος ενδιαφέρεται να ανακουφίσει τον κτηνοτρόφο, σε αυτή τη βάση, μπορεί να τον ανακουφίσει. Με άδειες και με επιπλέον οικονομικές επιβαρύνσεις δεν νομίζω ότι μπορεί να γίνει τίποτα. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Χασιώτης.

**ΓΕΩΡΓΙΟΣ ΧΑΣΙΩΤΗΣ (Νομικός Σύμβουλος του WWF Hellas)**: Ευχαριστώ πάρα πολύ για την πρόσκληση.

Φοβάμαι ότι θα πω κάποια πράγματα, που θα ακουστούν δυσάρεστα, αλλά θα είναι δυσάρεστα μόνο επιφανειακά. Στη βάση τους αντιμετωπίζουν το βασικό πρόβλημα που είναι η προσαρμογή της κτηνοτροφίας στις προκλήσεις του 21ου αιώνα, ο οποίος με τα περιβαλλοντικά του προβλήματα δεν αστειεύεται και πολύ γρήγορα θα φτάσει μία στιγμή που τα προβλήματα της κτηνοτροφίας και άλλων δραστηριοτήτων που έχουν να κάνουν με τον πρωτογενή και όχι μόνο με τον πρωτογενή τομέα, δεν θα λύνονται με μία παράταση μιας προθεσμίας εδώ, μία μείωση απόστασης λίγο παρακάτω, μία αποζημίωση, λίγο παραπάνω ή λίγο παρακάτω, από τον ΕΛΓΑ.

Θα ήθελα να μιλήσω για τρία άρθρα, το άρθρο 6, το άρθρο 8 και το άρθρο 11. Δεν θα προλάβω να μιλήσω για όλα, θα μιλήσω για το άρθρο 6 και το άρθρο 8 και αν υπάρξει ερώτηση αργότερα, ίσως, πω κάτι και για το άρθρο 11.

Το άρθρο 6, καταργεί την ειδική οικολογική αξιολόγηση για ορισμένες εγκαταστάσεις, εγκαταστάσεις της κατηγορίας γ΄ και είναι αντίθετο στο ενωσιακό δίκαιο. Μου κάνει εντύπωση που κάποιοι συνομιλητές είπαν, ότι αυτό το νομοσχέδιο ετοιμάστηκε πάρα πολύ προσεκτικά, μετά από πολύ ενδελεχείς ακροάσεις.

Δεύτερον, μου κάνει εντύπωση, ότι ζητάμε την αρωγή του ενωσιακού δικαίου για διάφορα θέματα, όπως ενισχύσεις, ενδείξεις γεωγραφικής προέλευσης, τη φέτα, Κοινή Αγροτική Πολιτική και θεσπίζουμε μία διάταξη που είναι αντίθετη στο ενωσιακό δίκαιο. Ελπίζω οι φορείς και η Βουλή να αντιληφθούν, ότι οι ενισχύσεις σε επιχειρήσεις που παραβιάζουν το ενωσιακό δίκαιο από το ενωσιακό δίκαιο, είναι μία κατάσταση που δημιούργει κάποιους κινδύνους.

Με τη μεταβατική διάταξη του άρθρου 14, όπως θεσπίστηκε το 2016, έχετε δώσει ένα νομικό «κάλυμμα», σχεδόν, σε όλες τις κτηνοτροφικές εγκαταστάσεις να λειτουργούν χωρίς περιβαλλοντικούς όρους. Ακούσαμε για συνύπαρξη με το περιβάλλον, συνύπαρξη με τους οικισμούς. Ακούσαμε για χωροθέτηση. Πώς θα γίνουν όλα αυτά, χωρίς περιβαλλοντικούς όρους; Με μαγικό τρόπο; Και αν όλη αυτή η διαδικασία είναι δυσβάσταχτη για τους κτηνοτρόφους, για τους περισσότερους κτηνοτρόφους -θα συμφωνήσω απόλυτα για όλες αυτές τις καταγγελίες που έγιναν εδώ σήμερα- επιτρέψτε μου να πω, ότι υπάρχουν νομικές λύσεις, για να αντιμετωπιστούν συνολικά αυτά τα θέματα. Μου κάνει εντύπωση, γιατί δεν εφαρμόζονται, καθώς αυτές οι νομικές λύσεις θα μπορούσαν να συνδυαστούν και με ένα ευρύτερο όραμα για την αγροτική κτηνοτροφία και την προσαρμογή της στο μέλλον. Δεν θέλω να πιστέψω, ότι μας βολεύει να ερχόμαστε εδώ, κάθε δύο χρόνια, και να ζητάμε από την εκάστοτε κυβέρνηση, μία παράταση στην εδώ προθεσμία, ένα έγγραφο λιγότερο, μία απόσταση να μειωθεί.

Το άρθρο 8, αφορά στο άρθρο 17α΄ για τις κτηνοτροφικές εγκαταστάσεις, εντός ή πλησίον κατοικημένων χώρων. Ελπίζω όλοι να αντιλαμβανόμαστε, ότι μία κτηνοτροφική κατάσταση, εντός κατοικημένων χώρων, είναι κάτι που έχει κινδύνους για την ευζωία του ζωικού κεφαλαίου και δημιουργεί οχλήσεις για τους περίοικους, ενώ δημιουργεί θέματα με τις χρήσεις γης και τη χωροταξία. Προσυπογράφω, απολύτως, μα απολύτως, αυτό που ειπώθηκε, νομίζω από τον κ. Δημόπουλο, για τον νεοπλουτισμό ορισμένων οικισμών. Ισχύει σε πολλές περιπτώσεις, όχι, όμως, πάντα. Μερικές φορές, υπάρχει μία αμοιβαία υποβάθμιση και της κτηνοτροφικής εγκατάστασης και του οικισμού.

Η διάταξη αυτή υπάρχει από 2015 και εγώ θα ήθελα κάποιος να εξηγήσει, γιατί, επί έξι χρόνια, δεν δόθηκε μία λύση, είτε μέσω των αδειοδοτήσεων, είτε μέσω των χρήσεων γης, είτε μέσω των διαχειριστικών σχεδίων. Δεν είναι ότι απουσιάζουν τα νομικά «εργαλεία», αντιθέτως, η διάταξη ανανεώνεται συνέχεια με τον ν.4587, με τον ν.4691, με τον ν.4764. Όμως, στις 31/12/2022, θα έρθουμε πάλι και θα αναρωτηθούμε, ποια θα είναι η λύση στο πρόβλημα;

Όλα αυτά είναι δεν το μέλλον της κτηνοτροφίας, που θα μπορούσε να ικανοποιήσει όλους τους συμμετέχοντες στη σημερινή συνάντηση.

Σας ευχαριστώ πολύ, που με ακούσατε και είμαι στη διάθεση σας για ερωτήσεις και διευκρινίσεις.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):**

Στο σημείο αυτό, ο Προεδρεύων της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Αβδελάς Απόστολος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Γιαννιτσόπουλος.

**ΓΕΩΡΓΙΟΣ ΓΙΑΝΝΙΤΣΟΠΟΥΛΟΣ (Πρόεδρος του Αγροτικού Συνεταιρισμού Αμύνταιου):** Ευχαριστώ, κύριε Πρόεδρε. Καλησπέρα και από μένα.

Πραγματικά, το νομοσχέδιο για τα πρόχειρα καταλύματα και τους στάβλους που είναι, σχεδόν, σε όλη την στην ελληνική ύπαιθρο, λύνει τα περισσότερα από τα προβλήματα αλλά όχι όλα. Επισημαίνω τους στάβλους που είναι σε δημόσιες ή δημοτικές εκτάσεις, που δεν είναι ιδιόκτητες, δηλαδή, εκείνων που έχουν τις κτηνοτροφικές εγκαταστάσεις. Εκεί θα πρέπει να δοθεί μία λύση στο συγκεκριμένο θέμα, δηλαδή, όπου δεν υπάρχει ιδιοκτησία στο οικόπεδο και είναι δημοτική ή δημόσια έκταση, να του παραχωρηθεί αυτόματα και η έκταση, όσο λειτουργεί η κτηνοτροφική εγκατάσταση. Υπάρχουν στάβλοι σε όλη την ελληνική ύπαιθρο, που είναι σε οικόπεδα μικρότερα των τεσσάρων στρεμμάτων. Κι εκεί πρέπει να δοθεί μια λύση, γιατί, εφόσον επικαλούμαστε τον πολεοδομικό κώδικα στο νομοσχέδιο, αυτό σημαίνει, ότι οι συγκεκριμένοι στάβλοι που είναι σε οικόπεδα, κάτω των τεσσάρων στρεμμάτων, δεν θα μπορούν να πάρουν άδεια και εκεί πρέπει να δοθεί μία λύση.

Σε ότι αφορά στις μεγάλες εκμεταλλεύσεις, αναστέλλεται μόνο η άδεια για τις περιοχές Natura. Όλες οι άλλες οι άδειες ίδρυσης, λειτουργίας, καταλληλότητας οικοπέδων παραμένουν. Οπότε δημιουργείται ένα φοβερό πρόβλημα και όποιος πάει να ξεκινήσει καινούργιο στάβλο, χρειάζεται δέκα αδειοδοτήσεις από την πολεοδομική υπηρεσία.

Σε ότι αφορά στις σύγχρονες εκμεταλλεύσεις, πάλι χρειάζονται όλες αυτές οι άδειες, για να ξεκινήσουν. Χρειάζονται δέκα άδειες από αρχαιολογικές υπηρεσίες, άδεια καταλληλότητας οικοπέδου, ίδρυση, λειτουργίας, μέχρι να πάνε στην πολεοδομική άδεια. Αυτό θα πρέπει να δούμε πώς θα διορθωθεί και νομίζω, ότι με έναν τρόπο μπορεί να διορθωθεί. Δηλαδή, να γίνει χωροταξικό για σταβλικές εγκαταστάσεις και να μην πάει ο κάθε κτηνοτρόφος που έχει ένα χωράφι δέκα και είκοσι στρέμματα, να το χαλάει και να είναι στο κέντρο του αγροκτήματος. Για παράδειγμα, έχουμε δει πολλές σύγχρονες εγκαταστάσεις μέσα σε οπωροφόρα δέντρα. Αυτά ραντίζονται γύρω-γύρω. Δηλαδή, ο στάβλος είναι νόμιμος, οι άνθρωποι που βάζουν τα ροδάκινα, οι αγρότες είναι νόμιμοι, αλλά ο ένας δημιουργεί πρόβλημα στον άλλον. Θα πρέπει να υπάρχει ένα χωροταξικό για το πού γίνονται οι στάβλοι, καταρχήν. Όλα τα δημοτικά διαμερίσματα στην ύπαιθρο έχουν και δημόσιες και δημοτικές εκτάσεις. Δεν φτάνουν τα τέσσερα και τα πέντε στρέμματα που παραχωρεί σήμερα ο δήμος. Μία κτηνοτροφική εγκατάσταση μεσαίου μεγέθους απαιτεί τριάντα στρέμματα, ενώ μεγάλου μεγέθους πενήντα στρέμματα.

Επίσης, έχουμε και τη δέσμευσή του Πολεοδομικού Κώδικα, το 40%. Δηλαδή, για να κάνει ένας κτηνοτρόφος τέσσερα στρέμματα εγκαταστάσεις, θέλει δέκα στρέμματα χωράφι. Για να κάνει οκτώ στρέμματα, χρειάζεται είκοσι. Υπάρχει σοβαρό πρόβλημα και με αυτό το θέμα.

Χαλάμε γη χρήσης παραγωγικότητας, για να κάνουμε σταβλικές εγκαταστάσεις, ενώ υπάρχουν βουνά, πλαγιές, περιοχές που θα μπορούσαν, πραγματικά, να φιλοξενήσουν κτηνοτροφικές εγκαταστάσεις, να μην δημιουργούν πρόβλημα σε κανέναν. Βέβαια, εφόσον υπάρξει ένα χωροταξικό χρειάζονται υποδομές: δρόμος, νερό, ρεύμα, αποχέτευση οπωσδήποτε. Να μην τα επιβαρύνεται όλα αυτά ένας κτηνοτρόφος στο ξεκίνημά του, δεν μπορεί να γίνει αυτό, είτε παλιός είναι, είτε νέος κτηνοτρόφος.

Επίσης, κάτι που θα έπρεπε να βλέπει το νομοσχέδιο, είναι ο ρόλος των ΔΑΟΚ και των κτηνιατρικών υπηρεσιών και όλων αυτών των τεχνοκρατών του Δημόσιου -και του ιδιωτικού τομέα, αλλά, κυρίως, του Δημόσιου- γιατί εμπλέκονται με τις αδειοδοτήσεις. Θα πρέπει, εφόσον ψηφιστεί το νομοσχέδιο και γίνει νόμος, να μετριέται και η απόδοσή του, πόσους στάβλους νομιμοποιούν τον μήνα, πόσους στάβλους νομιμοποιούν τον χρόνο και όχι πόσους παίρνουν από τα δικαστήρια. Έχουν γίνει «ο φόβος και ο τρόμος». Αντί να είναι υποστηρικτές των παραγωγών και των κτηνοτρόφων που αγωνίζονται στην ελληνική ύπαιθρο, πραγματικά είναι «διώκτες» αυτών των ανθρώπων. Κανένας νόμος δεν ήταν καλός, γιατί δεν θέλησαν να τον εφαρμόσουν και σε καμία περίπτωση δεν νομιμοποίησαν σταβλικές εγκαταστάσεις με τον προηγούμενο, εντός και εκτός οικισμού, επειδή δεν ήθελαν.

Δεν θέλουν να έχουν δουλειά, δεν θέλουν.

Μπαίνουν μέσα κοπάδια και το μόνο που κάνουν είναι να δημιουργήσουν πρόβλημα, ποιον στάβλο θα κλείσουν, ή ποιον θα κάνουν. Ακόμη και με το πρόβλημα που υπάρχει στα χιώτικα πρόβατα, κοιτάνε ποιον στάβλο θα κλείσουν, όχι ποιον θα «θεραπεύσουν» και θα βάλουν για βελτίωση, γιατί αν τον βάλεις σε βελτίωση, θέλει παρακολούθηση, θέλει να παίρνει αίματα, θέλει πολλά, ενώ αν τον κλείσει, τελειώνει η δουλειά του. Εκεί, δηλαδή, θεωρώ ότι ένας νόμος που αφορά στους κτηνοτρόφους, θα πρέπει να ορίζει την ευθύνη, τις δυνατότητες και τα δικαιώματα που έχουν αυτοί οι δημόσιοι λειτουργοί και από κει και πέρα και τι είναι υποχρεωμένοι να παράγουν ως έργο, για να διορθωθεί η κατάσταση.

Κλείνοντας, αυτά τα τρία σημεία είναι τα πιο σημαντικά. Στα πρόχειρα καταλύματα να λύσουμε το ιδιοκτησιακό και τα μικρά οικόπεδα, στις μεγάλες βεβαρυμμένες εγκαταστάσεις να τους δώσουμε μέρος, για να γίνει όλη αυτή η δραστηριότητα και σε ότι αφορά στον έλεγχο και τις αδειοδοτήσεις αυτών που εμπλέκονται με τους κτηνοτρόφους, αν όχι να είναι πιο φιλικοί, να είναι πιο ουσιαστικοί, δηλαδή, να μπορούν να φέρουν αποτέλεσμα. Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ο κ. Παπλιάκας έχει το λόγο.

**ΔΙΟΓΕΝΗΣ ΠΑΠΛΙΑΚΑΣ (Εκπρόσωπος της φάρμας παραγωγής γαϊδουρογάλακτος):**

Ευχαριστώ, κύριε Πρόεδρε, που μου δώσατε τον λόγο, για να σας ενημερώσω γι’ αυτό το σοβαρό θέμα που έχουμε όλοι οι ονοτρόφοι της Ελλάδος.

Οι ονοτρόφοι της Ελλάδος, αυτή τη στιγμή, είναι ανύπαρκτοι μέσα στο Υπουργείο. Θα θέλαμε αυτό το νομοσχέδιο να μας εντάξει την έναρξη αυτής της διαδικασίας του γάλακτος. Επίσης, θα θέλαμε τώρα με τη νέα ΚΑΠ, μέσα από το νομοσχέδιο του Υπουργείου σας, να μπορούμε να είμαστε γαλακτοφόροι, δηλαδή, να έχουν τα ζώα μας, όπως έχουν όλα τα ζώα, τη δυνατότητα του γάλακτος, όπως τα κατσίκια, τα πρόβατα, τα γελάδια, όλα.

Εμείς, αυτή τη στιγμή, κάνουμε μία καινοτόμο εργασία που δεν υπάρχει στην Ελλάδα σε νόμο, στα χαρτιά του Υπουργείου. Αν και μας είχε δώσει υποσχέσεις, ο κ. Αποστόλου, μάς ξέχασε πολύ γρήγορα.

Θα θέλαμε, όμως, και θα σας ευχαριστήσουμε πάρα πολύ όλοι οι ονοτρόφοι της Ελλάδας που είναι αρκετοί, το γάλα αυτό, που είναι πάρα πολύ καλό για την υγεία των ανθρώπων και μάλιστα, αφού μεγάλωσαν πάρα πολλά παιδιά από αυτό το γάλα, όταν δεν το ξέραμε αυτό το γάλα, θα θέλαμε να το προωθήσουμε σε όλα τα κράτη της Ευρωπαϊκής Κοινότητας. Είμαστε μάλιστα πάρα πολύ παρεξηγημένοι που έχουμε αυτά τα ζώα. Το ζώο αυτό δεν ζητάει και πολλά, για να επιβιώσει. Θέλει, όμως, την προστασία μας, γιατί, αν δεν υπάρχει η δική μας προστασία, θα το φάει ο λύκος, καθώς είναι το μοναδικό ζώο που το προτιμάει πάρα πολύ.

Εμείς θα θέλαμε το γάλα να το υποστηρίξουμε και να το προωθήσουμε, σε συνεργασία με τους Καθηγητές, τον κ. Θεόφιλο Μασούρα, Καθηγητή της Γαλακτοκομικής Γεωπονικής Σχολής Αθηνών, ο οποίος ξέρει τις αναλύσεις και τα οφέλη που έχει αυτό το γάλα στον άνθρωπο. Είναι τεράστια η δυνατότητα αυτή και είμαι σίγουρος, ότι το γάλα αυτό θα είναι το μέλλον της Ελλάδας, παρ’ όλο που μας το απαξίωσαν όλες οι προηγούμενες κυβερνήσεις. Όμως, το γάλα αυτό το προωθούμε και όποιος δεν το έχει δοκιμάσει, ας το δοκιμάσει και θα δει τα οφέλη που έχει στον άνθρωπο, ιδιαίτερα, στα νεογέννητα, που πρέπει να προσέξουμε τη διατροφική τους αξία.

Κύριε Πρόεδρε, επειδή έχουμε στη μονάδα, περίπου, τριακόσια πενήντα ζώα, για να τα κόψουμε μόνο τα πέλματα, θέλουμε 3.000. Δεν μας υποστηρίζει κανείς, αλλά η αγάπη μας γι’ αυτό το ζώο, καθώς και οι δυνατότητες και τα οφέλη που υπάρχουν στο γάλα του, μας κάνουν να τα έχουμε ακόμη.

Εάν μας απαξιώσουν πάλι, τότε να μας δώσετε άδεια να τα σκοτώσουμε, να μην υπάρχουν στην Ελλάδα αυτά τα ζώα. Αυτή τη στιγμή, κάνουμε έναν τεράστιο αγώνα να στηρίξουμε αυτά τα ζώα, για να υπάρχουν στην Ελλάδα, στη χώρα μας, όπου με την αγάπη και τα πιστεύω μας τα κρατάμε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει η κυρία Κοντογιάννη.

**ΜΑΓΔΑ ΚΟΝΤΟΓΙΑΝΝΗ (Γενική Γραμματέας Κτηνοτροφικού Συλλόγου Περιφέρειας Αττικής «Άγιος Γεώργιος»):** Σας ευχαριστώ πάρα πολύ. Ευχαριστούμε την Επιτροπή Παραγωγής και Εμπορίου, που δέχθηκε τη συμβολή μας στο νομοσχέδιο με παρέμβαση της Ελληνικής Λύσης.

Τον προηγούμενο χρόνο ο Κτηνοτροφικός Σύλλογος Περιφέρειας Αττικής «Άγιος Γεώργιος» πέτυχε να πραγματοποιήσει 150, περίπου, δημόσιες διαδικτυακές συζητήσεις για την αγροτική και ειδικότερα για την κτηνοτροφική επιχειρηματικότητα, συζητήσεις ανοιχτές, δημόσιες και καταγεγραμμένες σε βίντεο.

Η προσπάθεια για τη στήριξη στους ανθρώπους-πολίτες κτηνοτρόφους που ζουν και εργάζονται στις εσχατιές του τόπου μας πάνω στα βουνά και αξιοποιούν κάθε τετραγωνικό μέτρο του βράχου μέσα στη θάλασσα, που λέγεται Ελλάδα, δεν έλαβε υπόψη τους κτηνοτρόφους και την κτηνοτροφία, που η «επέλαση» του τσιμέντου τους κατέστησε «ομήρους» του τσιμέντου και των νεοαστών.

Όσα ειπώθηκαν για την κτηνοτροφία στις εσχατιές, ακόμη και για την κτηνοτροφία, σε επαφή με αστικές περιοχές το χειρίστηκαν, ο ΣΕΚ, ο ΠΕΚ, ο Κτηνοτροφικός Σύλλογος Περιφέρειας Αττικής, ο μόνος σύλλογος εμβέλειας Περιφέρειας θέλει να επισημάνει τη σχέση του συζητούμενου νομοσχεδίου με την περιαστική κτηνοτροφία και τα city farms μέσα στον αστικό ιστό.

Πρώτον, ισχυρό απαγορευτικό «ανάχωμα», απ’ όσο φάνηκε από τις συζητήσεις μας, αποτελεί η διαδικασία που υποβαθμίζει τον πολίτη-επιχειρηματία κτηνοτρόφο, σε επίπεδο κλητήρα των δημοσίων υπαλλήλων, για να πηγαίνει τα χαρτιά από το ένα γραφείο στο άλλο.

Το one stop shop ή και η με σεβασμό και εξυπηρέτηση του επιχειρηματία- κτηνοτρόφου πολίτη φαίνεται, ότι είχε αποβληθεί από τον δημόσιο τομέα. Θέλουμε να καταγράφεται, σαφώς, ο επιβαλλόμενος σεβασμός με ημερομηνίες και διαδικασίες.

Δεύτερον, άλλο σημείο που δεν φαίνεται να διορθώνεται είναι ο αυταρχισμός και η απολυτότητα της Δημόσιας Διοίκησης, όπως εκφράζεται απρόσωπα από τις ποικιλώνυμες ανεύθυνες Επιτροπές, όπου τα ίδια άτομα -οι γνωστοί δημόσιοι υπάλληλοι οι - χωρίς τη συμμετοχή σε συλλογικά οργανωμένων κτηνοτρόφων, αποφασίζουν, εγκρίνουν, απορρίπτουν, τιμωρούν, κ.λπ., ερήμην των ενδιαφερομένων πολιτών- κτηνοτρόφων και επιχειρηματιών-κτηνοτρόφων. Εμείς θέλουμε να εξασφαλιστεί η συμμετοχή συλλόγων κτηνοτρόφων στις Επιτροπές.

Θέλουμε να μετέχουμε. Στην Ελλάδα, νομοθετεί η Βουλή, εκφράζοντας τη σημερινή κοινωνική δυναμική, αλλά η ηθική είναι διαχρονική. Είναι ανήθικη η συμπεριφορά προς τους κτηνοτρόφους-επιχειρηματίες, που λειτουργούσαν και παρήγαγαν πραγματικό «πλούτο» τον Μάρτιο του 2012 -μιλάμε για τον ν.4056 για τις αδειοδοτήσεις των σταβλικών εγκαταστάσεων- και βρίσκονται σήμερα «όμηροι» ψηφοθηρικών επιλογών τσιμεντοποιητών. Όσοι κτηνοτρόφοι λειτουργούσαν το 2012, θα πρέπει να παραμείνουν στον χώρο τους με άδειες διατήρησης, τουλάχιστον, μέχρι τη συνταξιοδότησή των σημερινών κτηνοτρόφων.

Η βιωσιμότητα, η αειφορία του περιβάλλοντος, απαιτούν ως προϋπόθεση την ισορροπία. Η ανισορροπία σημαίνει «θάνατος» στο συνολικό σύστημα. Ακόμη και μέσα στον αστικό ιστό, πρέπει να προβλέπονται χώροι παραγωγής τροφής, όπως ακριβώς προβλέπονται και χώροι λατρείας, χώροι εκπαίδευσης, χώροι βιολογικού καθαρισμού, χώροι αναψυχής.

Τα «αγροκτήματα της πόλης», τα City Farm, πρέπει να προβλέπονται μέσα στις πόλεις και κοντά στις πόλεις πρέπει να προβλέπονται τα κτηνοτροφικά πάρκα σε κάθε δήμο, πάντα σε συνδυασμό με τις ανάγκες των κατοίκων των πόλεων. Υπάρχουν επιχειρηματικά πάρκα, υπάρχουν βιοτεχνικά και βιομηχανικά πάρκα, τουριστικές περιοχές ανάπτυξης, βιομηχανικές περιοχές. Υπάρχουν οι περιοχές ανάπτυξης ιχθυοκαλλιέργειας. Πρέπει να υπάρχουν και περιοχές ισόρροπης κτηνοτροφικής ανάπτυξης με σταθερές χρήσεις γης που να στηρίζουν την κτηνοτροφική επιχειρηματικότητα, όχι μόνο στις εσχατιές της χώρας μας.

Βεβαίως, τυχόν αλλαγή στις επιχειρηματικές αποφάσεις του κτηνοτρόφου, θα πρέπει να γίνεται, με βάση ισοδύναμων ΜΜΖ (Μονάδες Μεγάλων Ζώων), γι’ αυτούς που γνωρίζουν. Πρέπει οι άδειες να δίνονται για ισοδύναμα ΜΜΖ.

Υπόμνημα, όσων προανέφερα, έχει αποσταλεί και στα e-mail των μελών της Επιτροπής και στο Προεδρείο.

Αξιότιμοι Βουλευτές, σας παρακαλούμε μην αποδεχτείτε τη νομιμοποίηση της ανηθικότητας. Αφήστε μας εκεί που μας βρήκαν, όλοι όσοι ήρθαν μετά. Τουλάχιστον, μέχρι τη συνταξιοδότησή μας.

Σας ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Μπούρας.

**ΙΩΑΝΝΗΣ ΜΠΟΥΡΑΣ (Πρόεδρος της Ομοσπονδίας Χοιροτροφικών Συλλόγων Ελλάδος):** Σας ευχαριστώ και εγώ για την πρόσκληση. Θα ήθελα να συγχαρώ την Επιτροπή για το νομοσχέδιο αυτό και την κυρία Αραμπατζή που το στήριξε. Βέβαια, περισσότερο αφορά στις πρόχειρες εγκαταστάσεις και τους συναδέλφους τους αιγοπροβατοτρόφους. Όμως, έχει κομμάτια που αφορούν και εμάς.

Αυτό που βλέπουμε πάρα πολύ θετικά, είναι ότι επιτρέπει την καθετοποίηση, είτε για προϊόντα, είτε για υποπροϊόντα. Αυτό που αφορά εμάς περισσότερο είναι για τη διαχείριση των υποπροϊόντων και τη δημιουργία μονάδων βιοαερίου, όπου εκεί εμείς ελπίζουμε και πιστεύουμε, ότι είναι κάτι το οποίο θα βοηθήσει πολύ τις επιχειρήσεις μας, σε ότι αφορά στη διαχείριση των λυμάτων, ενώ, ταυτόχρονα, μπορούμε να έχουμε ένα πρόσθετο εισόδημα, ώστε να λύσουμε ένα μέρος του ενεργειακού μας προβλήματος.

Επίσης, μειώνει τα πρόστιμα και δίνει χρόνο για τακτοποίηση. Λύνει, όμως, και άλλα θέματα, τα οποία θεωρούμε πώς είναι όλα προς τη θετική κατεύθυνση. Έγινε μια πάρα πολύ καλή προσπάθεια.

Ωστόσο, σε ένα θέμα που θα είχαμε ένσταση, είναι, όπως είπαν και οι προλαλήσαντες, για τα σφαγεία. Εκεί δεν μπορούμε να μιλάμε για βιοασφάλεια και να μηδενίζουμε τις αποστάσεις από σφαγεία. Αυτό νομίζω, πως είναι ένα θέμα που θα πρέπει να το δούμε και πάλι.

Δεν έχω να προσθέσω κάτι άλλο. Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε τον κ. Μπούρα, με τον οποίο ολοκληρώθηκε ο κύκλος της ακρόασης των εξωκοινοβουλευτικών προσώπων.

Αγαπητές και αγαπητοί συνάδελφοι, θα ήθελα να ρωτήσω, αν κάποιος από τους Εισηγητές ή από τους Ειδικούς Αγορητές θέλει να κάνει ερωτήσεις στους εκπροσώπους των φορέων.

Τον λόγο έχει η Εισηγήτρια της Μειοψηφίας, η κυρία Ολυμπία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας)**: Ευχαριστώ, κύριε Πρόεδρε.

Η πρώτη απευθύνεται στον κ. Τζιαχρήστο. Ποια είναι η γνώμη της ΚΕΔΕ για τη δημιουργία κτηνοτροφικών πάρκων και αν αυτό βοηθάει μέσα από τις κατάλληλες υποδομές στην ανάπτυξη του πρωτογενούς τομέα και της κτηνοτροφίας στην περιοχή τους.

Θέλω να ρωτήσω τον κ. Τσομπάνο από τον ΣΕΚ, πώς κρίνει ότι η ίδρυση επιχειρήσεων για ομοειδή ζωικά προϊόντα ιδιοπαραγωγής δεν αφορά συνεταιρισμούς και ομάδες παραγωγών, παρά μόνο φυσικά πρόσωπα και αν γνωρίζει, επειδή συμμετείχε στη διαβούλευση, αν αυτό συζητήθηκε στη διαβούλευση.

Στην κυρία Ζαφειροπούλου, ως συνάδελφος συμφωνώ απόλυτα με το θέμα που έθεσε για τις αποστάσεις από σφαγεία, επειδή είπε ότι η πολιτική ηγεσία δεν δημιούργησε τις προϋποθέσεις γι’ αυτή τη διάταξη, αναφερόμενη στον κ. Κεδίκογλου και στην προκάτοχό του, θα ήθελα να τη ρωτήσω ποια εικόνα έχει για το πώς προέκυψε η διάταξη αυτή που είναι αρνητική.

Θέλω να ρωτήσω, τέλος, τον κ. Χασιώτη από το WWF, ποια είναι η γνώμη του για το άρθρο 11 για τις αυθαίρετες κατασκευές και για τον διαχωρισμό που γίνεται, σε σχέση με το 2011. Ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Να ευχαριστήσουμε τους εκπροσώπους όλων των φορέων που παρευρέθηκαν στη σημερινή συνεδρίαση και ακούσαμε τις απόψεις τους.

Κατά τη γνώμη μας, επιβεβαιώνεται και από την ακρόαση των φορέων αυτό που φάνηκε από την πρώτη συνεδρίαση της Επιτροπής, ότι ναι μεν γίνονται κάποιες διορθωτικές κινήσεις στην κατεύθυνση αδειοδοτήσεων των εγκαταστάσεων και όλες αυτές οι απαραίτητες ενέργειες που απαιτούνται προκειμένου να αδειοδοτηθούν, όμως, παραμένουν τα ζητήματα του «χαρατσώματος», τα ζητήματα της διεκπεραίωσης του τεράστιου όγκου των δικαιολογητικών, που θα πρέπει να συλλέξουν οι κτηνοτρόφοι, προκειμένου να φτιάξουν τον φάκελο τους και να υποβάλουν την αίτησή τους, κ.λπ..

Μάλιστα, σας προτείναμε, παρ’ όλο που ο Υπουργός στην τοποθέτησή του στην πρώτη συνεδρίαση, είπε ότι δεν άκουσε προτάσεις, σε ότι αφορά στο κομμάτι των αδειοδοτήσεων, ότι θα πρέπει να είναι υποχρέωση του κράτους και ο κτηνοτρόφος να έχει την υποχρέωση να υποβάλλει μόνο μία απλή αίτηση και μία υπεύθυνη δήλωση και από κει και πέρα, όλα τα υπόλοιπα να διεκπεραιώνονται από τις κρατικές υπηρεσίες, είτε αυτή είναι Κτηνιατρική Υπηρεσία, είτε αυτό είναι Δασαρχείο, είτε είναι Δήμοι, Περιφέρειες, κ.λπ.. Πραγματικά, θα ήθελα εδώ μία απάντηση από τους εκπροσώπους, κυρίως, των κτηνοτροφικών συλλόγων.

Δεύτερον, επιβεβαιωθήκαμε, σε ό,τι αφορά την εκτίμηση για την περίοδο που έρχεται το νομοσχέδιο, που είναι μία περίοδος που έχουν οξυνθεί τα προβλήματα και των κτηνοτρόφων και των αγροτών, αλλά, κυρίως, των κτηνοτρόφων, μιας που συζητάμε πιο συγκεκριμένα γι’ αυτό το κομμάτι της οικονομίας και δη της κτηνοτροφίας. Τα προβλήματα αυτά τέθηκαν από κάποιους από τους φορείς περισσότερο, από άλλους λιγότερο.

Το Κομμουνιστικό Κόμμα, κύριε Υπουργέ, θα καταθέσει αύριο τρεις τροπολογίες και θα είναι εμπρόθεσμες. Σε αυτή την κατεύθυνση, θέλουμε από τους φορείς να μας πουν, εάν συμφωνούν ή όχι.

Η πρώτη τροπολογία θα αφορά στην κατάργηση του ειδικού φόρου κατανάλωσης στο πετρέλαιο. Τελεία και παύλα. Ναι ή όχι; Εάν συμφωνεί το Υπουργείο, εδώ και τώρα να γίνει. Είναι ένα ουσιαστικό μέτρο, για να μειωθεί το δυσβάσταχτο κόστος παραγωγής που «εκτοξεύθηκε». Το ακούσαμε από διάφορους εκπροσώπους φορέων.

Η δεύτερη τροπολογία θα αφορά στην κατάργηση του ΦΠΑ.

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Πλειοψηφίας):** (*Ομιλεί εκτός μικροφώνου*)

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Δεν κατάλαβα. Τι δεν σας αρέσει; Θέλω την άποψη των φορέων. Λέμε ότι το ΚΚΕ θα καταθέσει τρεις τροπολογίες. Σας λέω το περιεχόμενο, εν τάχει, και ζητώ την άποψη των φορέων. Αυτούς αφορά, δεν αφορά εσάς, εκτός εάν είστε κτηνοτρόφος. Και λέμε συγκεκριμένα, εάν συμφωνούν. Στο κάτω-κάτω είναι ένα αίτημα, το οποίο διατυπώνεται και από τους αγρότες, από τους κτηνοτρόφους.

Άρα λοιπόν, πρώτον το πετρέλαιο. Δεύτερον, η μείωση του ενεργειακού κόστους, του ρεύματος, δηλαδή, με κρατική επιδότηση του 50%, τουλάχιστον, του ετήσιου ρεύματος που καταναλώνεται. Τρίτον, μηδενικό ΦΠΑ στις ζωοτροφές κ.λπ.. Ακούσαμε προηγουμένως και από τους κτηνοτρόφους, το τι έχουν να αντιμετωπίσουν, σε ότι αφορά στην προμήθεια αγροεφοδίων, αλλά και των ζωοτροφών για να ταΐσουν τα ζώα τους, σε τι κόστη καλούνται να ανταποκριθούν. Άρα, λοιπόν, σε αυτά τα ζητήματα θα θέλαμε κάποιες απαντήσεις από τους κτηνοτρόφους.

Φυσικά, πέρα από την αδειοδότηση και αυτό που είπα στο πρώτο ερώτημα, το ζήτημα είναι ότι θα κληθούν -και ακούστηκε και αυτό- θα κληθούν, για να καλύψουν τις ενεργειακές ανάγκες των κτηνοτροφικών μονάδων, να πάρουν ρεύμα. Πώς θα επενδύσουν; Με τι χρήματα, όταν ξέρουμε πολύ καλά τι κόστος χρειάζεται, για να μεταφερθεί το ρεύμα, όπου είναι οι κτηνοτροφικές μονάδες και οι στάβλοι, είτε με στύλους, είτε με υποδομές που χρειάζονται από τη ΔΕΗ, ή πολύ περισσότερο με την εναλλακτική που είναι τα φωτοβολταϊκά, τα οποία απαιτούν τεράστιο κόστος, για να έχεις έναν συσσωρευτή, για να μπορείς να κάνεις χρήση αυτού του ρεύματος, ή τη σύνδεση, επίσης, πάλι με τη ΔΕΗ.

Άρα, λοιπόν, και εδώ ο κτηνοτρόφος θα κληθεί να βγάλει «τα κάστανα από τη φωτιά», να επωμιστεί το βάρος, το κόστος. Να μην πούμε για τα νερά, την οδοποιία. Ακούστηκαν πολλά προηγουμένως.

Εμείς, λοιπόν, θα θέλαμε, την άποψή σας, επί των τριών τροπολογιών, αν έχετε την καλοσύνη, κύριοι εκπρόσωποι των κτηνοτρόφων, κυρίως, σε ότι αφορά στη διευκόλυνση για τη διεκπεραίωση του φακέλου, δηλαδή, των χαρτιών, για την αδειοδότησή σας. Εμείς επιμένουμε στο να είναι μία αίτηση και μία υπεύθυνη δήλωση και τίποτα άλλο. Τα υπόλοιπα να τα αναλαμβάνουν οι κρατικές υπηρεσίες. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Καταρχάς, να πω, ότι οι φορείς, πραγματικά, έθεσαν τα προβλήματα στη σωστή τους διάσταση, αλλά το θέμα είναι σύνθετο και υπάρχουν και άλλα πάρα πολλά στον χώρο της κτηνοτροφίας. Το αίτιο το γνωρίζουμε, το αιτιατό το γνωρίζουμε, αλλά πρέπει, επιτέλους, να γίνει κάτι.

Θέλω να ρωτήσω, κατά πόσο είναι ικανοποιημένοι από ένα «καθαρόαιμο» μητρώο κτηνοτρόφων που να συνδέεται άμεσα με το ζωικό κεφάλαιο, καθώς υπάρχει ένα μεγάλο πρόβλημα. Πολλοί παίρνουν επιδοτήσεις από τα διαχειριστικά επιδόματα που δίδονται και τα δικαιώματα, χωρίς, όμως, να έχουν ένα πραγματικό ζωικό κεφάλαιο. Είμαστε σε θέση, ως Υπουργείο Αγροτικής Ανάπτυξης, και ρωτώ τους κτηνοτρόφους, να απαιτήσουμε να υπάρχει ένα «καθαρόαιμο» μητρώο κτηνοτρόφων; Αυτό μπορεί να αλλάξει, άρδην, το τοπίο. Βάλαμε τα σκουλαρίκια στα κοπάδια. Έχουμε δορυφορική παρακολούθηση στους αλιείς. Κάτι αντίστοιχο δεν πρέπει να γίνει και στον χώρο της κτηνοτροφίας, για να αποδοθούν τα δικαιώματα στους, πραγματικά, κτηνοτρόφους, οι οποίοι, νυχθημερόν, πασχίζουν για το μεροκάματο με τα ζωντανά τους;

Δεύτερον, και εμείς, ως Ελληνική Λύση, λέμε ναι στην απλοποίηση της γραφειοκρατικής διαδικασίας, για να υπερκεράσουμε κάθε εμπόδιο. Δεν μπορεί ο κτηνοτρόφος να τρέχει, να συγκεντρώνει χαρτούρα, σε ένα ψηφιακό κράτος που θέλουμε να ιδρύσουμε, σε μία νέα ψηφιακή εποχή. Άρα, λοιπόν, για να υπερκεράσει κάποια γραφειοκρατικά εμπόδια, πρέπει να απλοποιήσουμε τη διαδικασία.

Θέλω να ρωτήσω, επίσης, τους κτηνοτρόφους, κοιτάζοντάς τους στα μάτια, αν συνεχίζεται το καρτέλ από συγκεκριμένες εταιρίες, σε ότι αφορά στο γάλα. Αν αντιμετωπίζουν το σοβαρό πρόβλημα, που δεν έχουν γίνει σημαντικές, ενδεδειγμένες κινήσεις, για παράδειγμα, για παράνομες ελληνοποιήσεις και αθρόες εισαγωγές σκόνης γάλακτος, το οποίο μπαίνει και ως μείγμα των ζωοτροφών.

Σας μιλάω βιωματικά, διότι ήμουν, επί μία δεκαετία σε εργοστάσιο ζωοτροφών. Οι πρώτες ύλες που μπαίνουν στα μείγματα, στα σιτηρέσια, είναι ξενόφερτες, γι’ αυτό και το κόστος έχει εκτιναχθεί. Δηλαδή, δεν είναι μόνο θέμα του ΦΠΑ. Ρεγγάλευρο από τη Δανία, οστεάλευρο από τη Γαλλία και πάει λέγοντας.

Ακόμη, να μας πουν οι κτηνοτρόφοι γι’ αυτά τα περιβόητα δάνεια, τα οποία υπόσχονταν, τα τελευταία χρόνια, ότι θα είναι άτοκα για σταβλικές εγκαταστάσεις, αν υφίστανται. Υπάρχει πρόγραμμα, όπως στους νέους αγρότες και στους νέους κτηνοτρόφους, ηλικίας μέχρι 40 ετών, για να τους δώσουμε τα εχέγγυα;

Αυτό που πιστεύουμε, κύριε Πρόεδρε, ως Ελληνική Λύση -και χαίρομαι που ο κ. Παπλιάκας ανέπτυξε το θέμα με το γαϊδουρινό το γάλα, που μπορεί να είναι εξαγώγιμο και να έχει, πραγματικά, μέλλον στην Ελλάδα, το μοναδικό γάλα, ανά τον πλανήτη, με συστατικά που λέει η επιστήμη, ότι έχει νουκλεοτίδια και πλησιάζει το μητρικό γάλα με θεραπευτικές ιδιότητες- είναι ότι κάτι ανάλογο πρέπει να γίνει και στα βουβάλια. Κάτι ανάλογο, ίσως, θα πρέπει να γίνει και στον χώρο της κτηνοτροφίας με τις στρουθοκαμήλους. Δηλαδή, καινοτόμες προτάσεις και ενέργειες, για να έχουμε την εκτροφή ζώων που μπορεί να είναι αποδοτικά με ποιοτικά χαρακτηριστικά. Υπάρχουν προγράμματα που μπορούν να βοηθήσουν εκεί τον κτηνοτροφικό κλάδο; Γνωρίζουν οι νέοι κτηνοτρόφοι πού να αποτανθούν;

Τέλος, γρήγορες αποζημιώσεις στους κτηνοτρόφους. Ναι μεν, οι δύο «πυλώνες» είναι ο αγροτικός και ο κτηνοτροφικός. Όμως, είναι άλλο πράγμα η αποζημίωση ενός κτηνοτρόφου, όπου το ζώο δεν μπορεί να περιμένει, αφού γίνεται «κουφάρι». Όταν, σήμερα, δεν παίρνουν εκτός έδρας οι κτηνίατροι, δεν είναι οργανωμένες καλά οι κτηνιατρικές υπηρεσίες, πώς να πάει να κάνει μία γνωμάτευση ο κτηνίατρος, αν έχουμε καταρροϊκό πυρετό ή αν έχουμε γαγγραινώδη μαστίτιδα και όλα αυτά, τα οποία αφανίζουν τα κοπάδια; Πάνω σε αυτό το θέμα πρέπει να γίνει μία ουσιαστική παρέμβαση από το ίδιο το Υπουργείο, για να προστατευτούν και κάποιες φυλές, κυρίως αιγοπροβάτων, οι οποίες κινδυνεύουν με αφανισμό. Είναι ζητήματα, τα οποία, αν θέλουμε να οργανώσουμε την κτηνοτροφία, πάνω απ’ όλα πρέπει να γίνει και ένα νομικό πλαίσιο, κυρίως, για μικρούς ευέλικτους, παραγωγικούς και ουσιαστικούς συνεταιρισμούς κτηνοτρόφων.

Κακά τα ψέματα, οι κτηνοτρόφοι είναι πιο ανοργάνωτοι από τους αγρότες, αυτή τη στιγμή, και χρήζουν καλύτερης οργάνωσης, για να διεκδικήσουν τα δίκαια αιτήματά τους.

Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ζητήσει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Πρέπει να πω δύο πράγματα, διότι τέθηκαν ως ερωτήματα από τους συμμετέχοντες τους εκπροσώπους και θα ήθελα να κάνω και μερικές ερωτήσεις.

Το μόνο που μπορώ να πω είναι, ότι χαίρομαι που βρίσκομαι με πολλούς, με τους οποίους είχαμε καθημερινά, στη διάρκεια της θητείας μου, συζητήσεις. Πραγματικά, υπήρξαν και περιπτώσεις, όπου, όχι απλά είχαμε διαφορετικές απόψεις, αλλά θα σας έλεγα, ότι ήταν και συγκρουσιακές. Παρ’ όλα αυτά, πιστεύω, ότι κάποια ζητήματα προχώρησαν, ενώ κάποια άλλα δεν μπορέσαμε να τα προχωρήσουμε.

Θέλω να σταθώ στο κομμάτι, που αφορά στο μεγάλο πρόβλημα που υπήρχε με την κακή διαχείριση των ενισχύσεων στον χώρο της κτηνοτροφίας. Το ξέρετε, το ξέρουν όλοι, ότι είχαμε πάρα πολλά πρόστιμα από τη διαχείριση των βοσκοτόπων. 1,3 δις βρήκαμε στα συρτάρια του Υπουργείου. Όπως καταλαβαίνετε, αυτό κρίναμε ότι έπρεπε να είναι το βασικότερο ζήτημα που έπρεπε να αντιμετωπίσουμε. Όχι ότι δεν μας προβλημάτιζε το θέμα των κτηνοτροφικών εγκαταστάσεων. Και εκεί είχαμε κάνει κάποιες προσεγγίσεις. Όμως, κρίναμε, ότι έπρεπε πρώτα να βάλουμε μία τάξη στις πληρωμές και, ταυτόχρονα, να σταματήσουν τα πρόστιμα.

Κινηθήκαμε σε δύο επίπεδα. Πρωτίστως, σε ευρωπαϊκό, με προσφυγές κατά των αποφάσεων των ειδικών δικαστηρίων και δευτερευόντως, σε εθνικό με τη θεσμοθέτηση του ν.4351/2015, για τις βοσκήσιμες γαίες, με τον οποίο χαρακτηρίσαμε ως βοσκοτόπους τις δασικές εκτάσεις της χώρας μας που έχουν χαμηλή ξυλώδη βλάστηση και βόσκονται.

Θέλω να τονίσω, ότι σε αυτή τη προσπάθεια είχαμε σημαντική βοήθεια από την Περιφερειακή Αυτοδιοίκηση και βεβαίως, από τον κ. Καχριμάνη που βρίσκεται σήμερα ανάμεσά σας. Οι δύο μας αυτές κινήσεις έφεραν ένα πρώτο αποτέλεσμα σε πρώτη φάση, δηλαδή, 450 εκατομμύρια επιστροφές για πρόστιμα που μας είχαν επιβληθεί μετά από ελέγχους για τις χρονολογίες 2009 και 2011, γιατί είχαν κρίνει, ότι παραβιάσαμε την κοινοτική νομοθεσία που είχε σχέση με τη καταβολή τον ενισχύσεων στους βοσκοτόπους.

Βεβαίως, δεν μείναμε εκεί, με συνεργασίες με κράτη μεσογειακά, τα οποία είχαν το ίδιο πρόβλημα, διευρύνθηκε η προσπάθειά μας και προχώρησε μέχρι και τον νέο ορισμό των βοσκοτόπων στον Κανονισμό Όλυμπος. Με τον νέο ορισμό μάς δόθηκε η δυνατότητα να γίνουν επιλέξιμες, προς ενίσχυση, αρκετές βοσκήσιμες γαίες, δηλαδή, αυτές οι γαίες που παρείχαν τροφή στην αιγοπροβατοτροφία όλη τη διάρκεια του χρόνου. Αυτή την εντύπωση έχουμε ότι θα γίνει και για τα επόμενα έτη, γιατί έχουμε κάνει προσφυγή και για το 2012, το 2013 και το 2014 και πιστεύουμε, ότι θα έχουμε και άλλες επιστροφές που θα ακολουθήσουν.

Γι' αυτό, λοιπόν, θέλω να επιμείνω, ιδιαίτερα, στο ότι τα διαχειριστικά σχέδια βόσκησης πρέπει να τελειώσουν. Οι παρατάσεις, σαν κι αυτές που γενικότερα ξέρουμε όλοι, ιδιαίτερα στον αγροτικό χώρο, ότι υπάρχουν, πάρα πολύ σωστά δίνονται πολλές φορές, γιατί είναι αναγκαίες. Αλίμονο, εάν δεν υπερασπιστούμε και δεν προστατέψουμε τον αγροτικό χώρο, δίνοντας δύο και τρεις παρατάσεις, για να αντιμετωπίσουμε τα προβλήματα που προκύπτουν, για τα οποία θα πρέπει να δίνουμε «μάχη» για να τα στηρίζουμε. Πρέπει, λοιπόν, να γίνουν οπωσδήποτε τα συγκεκριμένα διαχειριστικά σχέδια.

Τέλος, υπάρχουν πολλά θέματα, όπως γιατί εμείς δεν καταθέσαμε έγκαιρα την πρότασή μας, για τις σταβλικές εγκαταστάσεις.

Θέλω να απευθύνω μία ερώτηση στους κτηνοτρόφους. Με τον νέο ορισμό και τις βοσκήσιμες γαίες που έχουν διευρυνθεί, όσον αφορά τις εκτάσεις, γιατί αρχίζουμε, πλέον, να λύνουμε και προβλήματα που έχουν σχέση με τις επιλεξιμότητες στον χώρο, για να μπορούμε να πάρουμε τις αντίστοιχες ενισχύσεις, κάθε χρόνο, εξαιτίας των πυρκαγιών, χιλιάδες εκτάσεις, που χαρακτηρίζονται αυτή την ώρα ως βοσκήσιμες, με τις πράξεις κήρυξης αναδασωτέων, επειδή έχουν, ήδη, χαρακτηριστεί προηγούμενα δασικές, κηρύσσονται αναδασωτέες, που σημαίνει, ότι οι κτηνοτρόφοι βγαίνουν έξω από αυτούς τους χώρους. Και ξέρετε, ειδικά στη χώρα μας, ότι υπάρχει αυτή η ιδιαιτερότητα. Τρελή ιδιαιτερότητα. Μέχρι τώρα, καμία από τις πράξεις κήρυξης αναδασωτέων των τελευταίων δεκαετιών δεν έχει προσεγγιστεί, για να βγει κάποια πράξη που να λέει, ότι τέλειωσε ο χρόνος που πρέπει να είναι αναδασωτέες και τα προβλήματα που θα δημιουργούνται θα είναι πάρα πολλά.

Είναι ένα ζήτημα που πρέπει να το δείτε και πρέπει να επιμείνετε απέναντι στην πολιτική ηγεσία και από κει και πέρα, όλος ο πολιτικός χώρος που θέλει να στηρίξει την αιγοπροβατοτροφία, να πρέπει να δει και το συγκεκριμένο θέμα.

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Καχριμάνης.

**ΑΛΕΞΑΝΔΡΟΣ ΚΑΧΡΙΜΑΝΗΣ (Β΄ Αντιπρόεδρος της Ένωσης Περιφερειών (ΕΝΠΕ)):** Ευχαριστώ, κύριε Πρόεδρε.

Όλα όσα ακούστηκαν ήταν χρήσιμα. Θέλω να πω, ότι ο νόμος που ψηφίστηκε, επί Χατζηδάκη, για τα δάση, δηλαδή, ποια είναι δάση και ποια δεν είναι, είναι πολύ χρήσιμος και επικυρώθηκε και από το Συμβούλιο της Επικρατείας. Όμως, μέχρι σήμερα, δεν εφαρμόζεται από τα δασαρχεία. Όπως είπε και ο κ. Αποστόλου κερδίσαμε εκτάσεις. Αυτές οι εκτάσεις δίνουν το δικαίωμα να μην έχουμε τεχνική λύση, γιατί κάθε νομός, πλέον, έχει την ανάλογη έκταση που χρειάζεται και δεν χρειάζεται ο τεχνικός σύμβουλος.

Τρίτον, αυτοί οι δασολόγοι που έφτιαξαν τους δασικούς χάρτες, οι ίδιοι, οι εταιρείες, βρέθηκαν να παίρνουν χρήματα από το ΟΣΔΕ στον Γράμμο. Πρέπει, επιτέλους, να τελειώνει αυτή η λωποδυσία, εις βάρος των κτηνοτρόφων.

Σε ότι αφορά στο ρεύμα. Εμείς ως Περιφέρεια Ηπείρου από το Πρόγραμμα Δημοσίων Επενδύσεων, βάζουμε χρήματα. Βάζουμε το 1/3 εμείς, 1/3 είναι ο παλιός ο νόμος της Δ.Ε.Η. και το υπόλοιπο 1/3 το πληρώνει ο άνθρωπος που θέλει να πάρει το ρεύμα. Με αυτόν τον τρόπο, τα τελευταία χρόνια, δεν έχουμε καμία μονάδα χωρίς ρεύμα.

Ερχόμαστε τώρα στο θέμα για τα ορεινά. Στα ορεινά και κυρίως στα βοσκοτόπια με τον νόμο του 2015 και το άρθρο 10 του κ. Αποστόλου επιτρέπεται να γίνουν πρόχειρες εγκαταστάσεις. Τι σημαίνει αυτό; Σημαίνει, ότι εμείς, από τη στιγμή που κάποιος έχει μία ορεινή εγκατάσταση και αφού κερδήθηκαν και αυτά τα βοσκοτόπια, δίνουμε αυτές τις άδειες. Το ανέφερα αυτό, γιατί κάποιος το έθεσε ως θέμα. Έχουμε δώσει ως Περιφέρεια Ηπείρου πάνω από 3.000 κτηνοτροφικές άδειες και όλες είναι νόμιμες.

Έρχομαι στο θέμα των αναδασωτέων εκτάσεων. Λέει, ότι στους δύο μήνες, θα πρέπει να υπάρχει απάντηση. Τελειώνει, λοιπόν, το Δασαρχείο και τα «παιγνίδια» που έκανε για να απαντήσει, ενώ υπήρξε περίπτωση που έκανε δέκα έτη να απαντήσει.

Θέλω να πω, ότι όλες οι προτάσεις είναι σωστές και επειδή εμείς ζούμε στην Πίνδο, παντού υπάρχουν υπαίθρια σφαγεία. Είναι σωστό αυτό που έχει το νομοσχέδιο και ίσως να θέλει ένα μικρό συμπλήρωμα, δηλαδή να ελέγχεται και από τις Κτηνιατρικές Υπηρεσίες μας.

Επίσης, άκουσα ότι οι Κτηνιατρικές Υπηρεσίες δεν παίρνουν εκτός έδρας. Παίρνουν παντού, αλλού είναι το πρόβλημα. Δεν μπορεί, χρησιμοποιώντας τον νόμο του 2015, να υπάρχουν ζώα που δεν υπάρχουν και εκτάσεις αρώσιμες ή μη αρώσιμες το δ΄ και το ε΄, να παίρνουν χρήματα.

Θα ήθελα να μου πείτε, από που βρέθηκαν τέσσερα εκατομμύρια ζώα στο Ρέθυμνο, όταν τα Γιάννενα έχουν 300.000; Κάπου πρέπει να τελειώνει η «αλητεία» και να πάρουν χρήματα οι κτηνοτρόφοι και αυτοί που δουλεύουν στην ύπαιθρο. Όλα τα άλλα να τελειώσουν και αυτά γίνονται μέσω του τεχνικού συμβούλου. Και δεν είπα τυχαία, ότι το ΟΣΔΕ πρέπει να πάει στο Υπουργείο Ψηφιακής Διακυβέρνησης και στον κ. Πιερρακάκη, ώστε να τελειώσει αυτή η «αμαρτία» με όλα τα «κυκλώματα», είτε στο Υπουργείο Αγροτικής Ανάπτυξης, είτε στον ΟΠΕΚΕΠΕ, είτε στο Υπουργείο Περιβάλλοντος, που είχαν το θράσος, να πάνε στο Συμβούλιο της Επικρατείας και να υποστούν τις ήττες που έπρεπε οι δασολόγοι, οι οποίοι νόμιζαν ότι όλη την Ελλάδα θα την κάνουμε δάσος και να μην δουλεύει κανένας.

Τέλος, επαναλαμβάνω, ότι είναι ένα νομοσχέδιο προς τη σωστή κατεύθυνση, σε συνέχεια όσων είχε κάνει ο κύριος Αποστόλου, καθώς μετά το 2017 δεν λύθηκε με τη νομοθεσία κάτι σοβαρό. Απλώς, ψηφίστηκαν νόμοι αγροδιατροφής, όχι από το Υπουργείο Αγροτικής Ανάπτυξης, για να κάνουμε γιαούρτια από σκόνη και γάλα μακράς διαρκείας, καταργώντας το φρέσκο γάλα. Αυτά είναι απαράδεκτα πράγματα. Για παράδειγμα, στα Lidl πουλάνε κεφαλοτύρι κίτρινο ή γραβιέρα, δήθεν, ότι είναι ελληνικά και αν διαβάσει κανείς στο πίσω μέρος για την ωρίμανση, την τυποποίηση, κ.λπ., θα διαπιστώσει ότι δεν είναι. Αυτά τα πράγματα είναι απαράδεκτα και θα πρέπει να τελειώσουν.

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Τζιαχρήστας.

**ΔΗΜΗΤΡΙΟΣ ΤΖΙΑΧΡΗΣΤΑΣ (Πρόεδρος της Επιτροπής Αγροτικής Ανάπτυξης της Κεντρικής Ένωσης Δήμων Ελλάδος (ΚΕΔΕ))**: Σε ότι αφορά στο ερώτημα, ποια είναι η θέση της ΚΕΔΕ για την ίδρυση κτηνοτροφικών πάρκων, να πω, ότι, καταρχήν, δεν είμαστε αρνητικοί, με την προϋπόθεση, βέβαια, να ζητήσουμε και τη γνώμη των κτηνιάτρων, γιατί εγκυμονεί κινδύνους αυτή η συγκεκριμένη πρόθεση.

Η θέση μας είναι η κατάργηση του άρθρου 14, όπως είχα πει αρχικώς, για τα διαχειριστικά σχέδια, γιατί οι συνεχόμενες παρατάσεις δεν κάνουν καλό. Δημιουργούν προβλήματα στην πληρωμή των κτηνοτρόφων, πάντα με την τεχνική λύση και, βέβαια, την επιστροφή του τέλους βοσκής στους Δήμους.

Ευχαριστώ πάρα πολύ, κύριε Πρόεδρε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής)**: Τον λόγο έχει ο κ. Μόσχος.

**ΔΗΜΗΤΡΙΟΣ ΜΟΣΧΟΣ (Πρόεδρος του Αγροτικού Συνεταιρισμού Δημητριακών και Κτηνοτροφικών Προϊόντων Καστοριάς)**: Τέθηκαν κάποια ζητήματα που έχουν να κάνουν με το κόστος παραγωγής και με τις τροπολογίες που θα καταθέσει το Κ.Κ.Ε..

Εμείς συμφωνούμε και είναι πάγιο αίτημα, τουλάχιστον, στη δική μας περιοχή, η κατάργηση του φόρου πετρελαίου και η μείωση της τιμής του αγροτικού ρεύματος. Σας ανέφερα κι εγώ στην τοποθέτησή μου, ότι αυτό που έχει γίνει το τελευταίο διάστημα είναι δυσβάσταχτο και δεν ξέρουμε πώς θα αντέξουμε. Έθεσα, μάλιστα, το ζήτημα, ότι δεν θα πρέπει να υπάρξουν διακοπές ρεύματος, για τις οποίες έχουμε, ήδη, προειδοποιήσεις από τη ΔΕΗ και από άλλους προμηθευτές.

Τέθηκε ένα ζήτημα που έχει να κάνει με το μητρώο των κτηνοτρόφων. Το μητρώο των κτηνοτρόφων υπάρχει και είναι μέσα από τη βάση δεδομένων στις κτηνιατρικές υπηρεσίες που μπορεί εύκολα να παρθεί.

Σε ότι αφορά στα παραπάνω ζώα που δηλώνονται, είναι και αυτό κάτι που μπορεί πολύ εύκολα, μέσα από μία διαδικασία των δειγματοληπτικών ελέγχων, που έχουν να κάνουν με τα αίματα, όπου μπαίνει το ζήτημα της βρουκέλλωσης, πραγματικά, να φανεί εάν αυτά τα κοπάδια υπάρχουν ή όχι.

Υπάρχει, επίσης, ένα σοβαρό κομμάτι, το οποίο έχει τεθεί και από τον κ. Καχριμάνη πολύ έντονα και από τους υπόλοιπους από εμάς, που έχει να κάνει με τα βοσκοτόπια τα οποία δόθηκαν χωρίς ζώα. Μάλιστα, εδώ υπάρχει και ευθύνη και του ΣΥΡΙΖΑ το προηγούμενο διάστημα, που άλλαξε τον νόμο και έδινε το δικαίωμα σε κάποιους να πάρουν και να δηλώσουν εκτάσεις, ειδικά στην Καστοριά, όπως ανέφερε κ. Καχριμάνης.

Να σας πω, ότι έχουμε δηλωμένες εκτάσεις 64.000 ιδιόκτητα στρέμματα στην Καστοριά, όπου δεν υπάρχει ιδιοκτησία δημόσιου βοσκότοπου με νόμο του 1952, που έχουν όλα δημευθεί, λόγω του σλαβομακεδονικού και είναι, είτε στην κτηματική τράπεζα, είτε στο ελληνικό δημόσιο. Όμως, σε δηλώσεις του 2020 εμφανίζονται 64.000 στρέμματα, ως ιδιόκτητοι βοσκότοποι, 20.000 ελαιόδεντρα στην περιοχή, που δεν ευδοκιμεί η ελιά, και 15.000 αμυγδαλιές. Ουσιαστικά, η ιστορία έχει αρχίσει από το 2017, όπου από το εθνικό απόθεμα έχει γίνει μία καταστρατήγηση -δεν ξέρω πώς αλλιώς να το πω, για να μην πω καμία άλλη έκφραση, γιατί σέβομαι τον χώρο που βρισκόμαστε- και μπαίνει ένα ζήτημα για την επιβίωση της κτηνοτροφίας από εδώ και πέρα.

Έχουν τεθεί και πολλά ζητήματα που έχουν να κάνουν με τις ελληνοποιήσεις ή με τις τιμωρίες σε εταιρείες που έχουν καταστρατηγήσει τον θεσμό της φέτας. Η πρώτη συνεργασία ήταν με τον κ. Τριανταφυλλίδη και με τον κ. Καχριμάνη. Όλα τα υπόλοιπα, ουσιαστικά, εμείς οι κτηνοτρόφοι τα δώσαμε στη δημοσιότητα και πιέσαμε να εφαρμοστούν οι νόμοι. Υπήρξε ένας νόμος του Βορίδη, ο όποιος «ευαγγελίστηκε» τα μεγάλα πρόστιμα και τις ποινές κ.λπ..

Από την εξέλιξη των πραγμάτων, φαίνεται, ότι, τουλάχιστον, τρεις-τέσσερις εταιρείες, που έχουν πιαστεί το τελευταίο διάστημα να νοθεύουν τη φέτα, ή να μην πουλάνε καν φέτα ή να μην έχει καμία σχέση με τη φέτα το προϊόν που πουλούσαν, μέσα από νομικίστικες διαδικασίες που τους δίνει το δικαίωμα το νομοθετικό πλαίσιο, το οποίο έχει ψηφιστεί, να ξεφεύγουν, να παίρνουν ασφαλιστικά μέτρα και να συνεχίζουν την παραγωγή και «ούτε γάτα, ούτε ζημιά».

Μάλιστα, τα κέρδη που έχουν βγάλει, όλο αυτό το διάστημα, είναι τεράστια, γιατί τα πρόστιμα που μπαίνουν είναι τέτοια που «χαϊδεύουν αυτιά», ενώ έχουμε πρόστιμα σε κτηνοτρόφους, οι οποίοι, λόγω του ότι δεν είχαν άδειες λειτουργίας, μέχρι και κατασχέσεις ζώων έχουμε στη δικιά μας περιοχή. Έχουμε προβλήματα με τον ΟΠΕΚΕΠΕ που έχουν κοπεί επιδοτήσεις, γιατί δεν υπήρχαν δέκα σκουλαρίκια στα διακόσια πρόβατα ή δεν υπήρξαν τα επτά ζώα και περνούσε το 3%. Υπάρχουν τέτοια θέματα σοβαρά.

Αυτό που θέλω να πω, μιας και μας δίνεται η ευκαιρία, είναι, ότι, πραγματικά, το Υπουργείο θα πρέπει να δει το κόστος παραγωγής και το κόστος ενέργειας το επόμενο διάστημα πολύ σοβαρά. Εάν θέλετε να μιλάτε για κτηνοτροφική παραγωγή, όλοι εσείς που θέλετε -υποτίθεται- να τη στηρίξετε, να βοηθήσετε σε αυτή την κατεύθυνση. Μπαίνει ζήτημα που έχει να κάνει με τη μείωση της τιμής των ζωοτροφών στο ΦΠΑ, γιατί το ΦΠΑ από τη μία τσέπη το παίρνουμε και από την άλλη το αποδίδουμε. Ουσιαστικά θα πρέπει να πάμε σε μία διαδικασία, τύπου de minimis, μία εφάπαξ επιδότηση στους κτηνοτρόφους, για να μπορέσουν να αντέξουν.

Τέλος, τέθηκε και ένα ζήτημα που έχει να κάνει με τα δάνεια. Εμείς δεν έχουμε πρόσβαση σε δανεισμό το τελευταίο διάστημα, τα τελευταία χρόνια. Από εκεί και πέρα, ένα σοβαρό κομμάτι είναι, ότι υπάρχουν κατασχέσεις των στάβλων από μεγάλα funds και έτσι πολλοί κτηνοτρόφοι αντιμετωπίζουν σοβαρό πρόβλημα επιβίωσης και του στάβλου, αλλά και των σπιτιών τους. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει η κυρία Ζαφειροπούλου.

**ΒΑΣΙΛΙΚΗ ΖΑΦΕΙΡΟΠΟΥΛΟΥ (Πρόεδρος του Δ.Σ. της Πανελλήνιας Ένωσης Κτηνιάτρων Δημοσίων Υπαλλήλων (ΠΕΚΔΥ)):** Θα ήθελα να απαντήσω στην κυρία Τελιγιορίδου, ότι η εικόνα που έχει ο φορέας μας από τα μέλη του, είναι ότι η διάταξη αυτή, στην οποία διαφωνήσαμε, δεν μπήκε καν στη διαβούλευση και ότι ήρθε τελευταία στιγμή στο γραφείο του Υπουργού από τη Γενική Διεύθυνση Κτηνιατρικής, σε ότι αφορά την εικόνα που έχουμε εμείς.

Να απαντήσω και στον κ. Γιαννιτσόπουλο, γιατί ανέφερε τη γεωτεχνική, που συμμετέχω στις Επιτροπές Σταβλισμού, ότι έχουν μία τιμωρητική διάθεση στους κτηνοτρόφους και τους αντιμετωπίζουν ως «εχθρούς». Δεν είναι έτσι. Οι γεωτεχνικοί «πονάνε» την ελληνική κτηνοτροφία και έχουν συμβάλει τα μέγιστα στην ανάπτυξη και στην εξυγίανσή της και δεν θα είχαμε φτάσει, χωρίς τους γεωτεχνικούς εδώ σήμερα, να μιλάμε για εξαγωγές προϊόντων ζωικής προέλευσης, εάν δεν είχαν παίξει τον ρόλο τους προς την κατεύθυνση της ανάπτυξης, της εξυγίανσης. Τελοσπάντων, ο ρόλος που τους έχει δοθεί από την επιστήμη και από το κράτος. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Καραμούλας.

**ΣΤΕΛΙΟΣ ΚΑΡΑΜΟΥΛΑΣ (Μέλος του Δ.Σ. της Ομοσπονδίας Αγροτικών Συλλόγων Νομού Λάρισας και Πρόεδρος του Αγροτοκτηνοτροφικού Συλλόγου Ολύμπου-Ελασσόνας):** Πιστεύουμε πως η τοποθέτηση του κ. Λαμπρούλη, του εκπροσώπου του Κομμουνιστικού Κόμματος, για κατάργηση του ειδικού φόρου κατανάλωσης στο πετρέλαιο, για κατάργηση του ΦΠΑ στα εφόδια και τα μηχανήματα, για επιδότηση του 50% του καταναλισκόμενου ρεύματος, πραγματικά, θα ανακουφίσει τον κτηνοτροφικό κόσμο, γιατί τα πράγματα είναι πάρα πολύ δύσκολα. Επίσης, θα ανακουφιστούν οι συνάδελφοι, αν οι άδειες γίνουν με υπεύθυνη δήλωση, αντί να επιβαρυνθούν με όλα αυτά τα χαρτιά, τοπογράφους, μηχανικούς κ.λπ.. Ωστόσο, θα επιμείνω και στο θέμα του ΕΛΓΑ, ο οποίος θα πρέπει να είναι, αποκλειστικά, κρατικός φορέας και να αποζημιώνει στο 100% για όλα τα παθογόνα αίτια και στο πάγιο κεφάλαιο φυσικές καταστροφές. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Χασιώτης.

**ΓΕΩΡΓΙΟΣ ΧΑΣΙΩΤΗΣ (Νομικός Σύμβουλος του WWF Ελλάς):** Πάρα πολύ σύντομα να απαντήσω στην ερώτηση που τέθηκε και να πω κάτι και για τους δασικούς χάρτες, που ακούστηκαν πολύ σε αυτή τη συζήτηση.

Η οργάνωσή μας έχει κάνει αγώνα για τους δασικούς χάρτες. Πρώτα απ’ όλα, διότι είναι συνταγματική απαίτηση και δεύτερον, γιατί είναι ένα βασικό στοιχείο για την προστασία του ελληνικού περιβάλλοντος, το οποίο είναι το υπόβαθρο της πρωτογενούς παραγωγής, μεταξύ άλλων, και της κτηνοτροφίας.

Εδώ πρέπει να πω, ότι, παγίως, η ελληνική νομοθεσία από το 19ο αιώνα επιτρέπει τη χρήση των δασών για τη βοσκή. Φυσικά, πρέπει να μιλήσουμε για επιστήμη. Φυσικά, πρέπει να μιλήσουμε για συνύπαρξη. Φυσικά, πρέπει να μιλήσουμε για προστασία του περιβάλλοντος. Φυσικά, πρέπει να μιλήσουμε για το θέμα που έθεσε ο κ. Αποστόλου. Μην ξεχνάμε, ότι το καλοκαίρι χάσαμε, μέσα σε δύο εβδομάδες, το 15% των δασών μας. Άρα, χάσαμε χώρους, όπου θα μπορούσαν να χρησιμοποιηθούν για εκτατική βοσκή και παραγωγή προϊόντων φυσικών υψηλής ποιότητας.

Φυσικά, όλα αυτά τα θέματα πρέπει να τεθούν και έπρεπε να είχαν αντιμετωπιστεί από το Υπουργείο έως τώρα, αλλά το γεγονός, ότι οι δασικοί χάρτες είναι ένα τρομερό εμπόδιο στην ανάπτυξη της κτηνοτροφίας, με συγχωρείτε πάρα πολύ, αλλά η χρήση των δασικών χαρτών ως ένα «σκιάχτρο», απλώς, καλύπτει τις αδυναμίες μας και τις αστοχίες μας σε άλλους τομείς.

Δέχθηκα μία ερώτηση για το άρθρο 11, που αφορά στις αυθαίρετες κατασκευές. Η πρώτη μου παρατήρηση, είναι ότι το άρθρο 11, αφορά κτηνοτροφικές εγκαταστάσεις εν γένει. Οπότε, δεν αφορά μόνο τους μικρούς, αφορά και τους μεγάλους, οι οποίοι δεν θα έπρεπε να έχουν αυθαίρετες κατασκευές. Θα έπρεπε να τις είχαν νομιμοποιήσει με τις απαραίτητες αδειοδοτήσεις και όχι να λειτουργούν και να εκμεταλλεύονται ένα καθεστώς ημιπαρανομίας.

Η δεύτερη παρατήρηση είναι, ότι το άρθρο 11, με κάποιες μικρές τροποποιήσεις που αφορούν στις προθεσμίες και τα πρόστιμα, τελικά, παραπέμπει στον ν.4495, ο οποίος περιέχει το άρθρο 120, το οποίο, ουσιαστικά, προβλέπει την συνέχιση λειτουργίας όλων των κτηνοτροφικών εγκαταστάσεων που είναι στο ΟΣΔΕ, χωρίς καμία «κόκκινη γραμμή», με ό,τι και αν συνεπάγεται αυτό. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Παπλιάκας.

**ΔΙΟΓΕΝΗΣ ΠΑΠΛΙΑΚΑΣ (Εκπρόσωπος της Φάρμας Παραγωγής Γαϊδουρογάλακτος):**  Σας ευχαριστώ, κύριε Πρόεδρε.

Θέλω να ευχαριστήσω τον κ. Μπούμπα που ανέφερε αυτό το πρόβλημα που έχουμε και τον κ. Λιβανό που μας ακούει, ως Υπουργός Γεωργίας, αυτή τη στιγμή. Έχω ακούσει τα καλύτερα για τον κ. Λιβανό και γι’ αυτό τον ευχαριστούμε πάρα πολύ όλοι οι ονοτρόφοι. Αυτή τη στιγμή, στηριζόμαστε όλοι στον κ. Λιβανό να μάς στηρίξει για το αυτονόητο.

Τίποτα άλλο, παρά ένα ευχαριστώ μεγάλο και σε εσάς, κύριε Πρόεδρε.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει η κυρία Κοντογιάννη.

**ΜΑΓΔΑ ΚΟΝΤΟΓΙΑΝΝΗ (Γενική Γραμματέας του**  **Κτηνοτροφικού Συλλόγου Περιφέρειας Αττικής «Άγιος Γεώργιος»):** Σας ευχαριστώ πολύ.

Σε ότι αφορά στους κτηνιάτρους, οι κτηνίατροι εκτροφείς από το 2019 έχουν μπει πιλοτικά και τώρα τους έχουμε κανονικά στην εκτροφή μας. Άρα, δεν είμαστε εξαρτώμενοι από τους δημόσιους κτηνιάτρους. Ένα είναι αυτό, ότι έχουμε λύσει το πρόβλημα.

Από τη στιγμή, που δεν μετέχουμε πουθενά σε καμία επιτροπή, το πρόβλημα, απλά, «γιγαντώνεται» στην αδειοδότηση. Δεν μπορεί ένας νόμος ενιαίος για όλη τη χώρα να δίνει διαφορετική ερμηνεία η ΔΑΟΚ Ανατολικής Αττικής και διαφορετική ερμηνεία η ΔΑΟΚ της Δυτικής Αττικής, τουλάχιστον, για τα δικά μας θέματα και πάει λέγοντας.

Βεβαίως, ένα μέρος των προβλημάτων θα έλυναν τα κτηνοτροφικά πάρκα και είμαστε πρόθυμοι προς αυτό. Βέβαια, και τα city farm.

Αυτό που θα ήθελα να επισημάνω είναι, σας παρακαλώ πάρα πολύ, μεριμνήστε για τους υπάρχοντες κτηνοτρόφους. Δεν έχουν εκπαίδευση. Δεν γράφτηκαν ποτέ σε κανένα πρόγραμμα. Εμείς, κύριε Καχριμάνη, κάνουμε μόνοι μας τις δηλώσεις ΟΣΔΕ, κάνουμε μόνοι μας τις τρίμηνες δηλώσεις, κάνουμε μόνοι μας τις ετήσιες απογραφές. Είναι πολύ καλό για εμάς να υπάρχει οτιδήποτε ψηφιοποιημένο, για να μην χάνουμε χρόνο. Ξαναλέω ότι δεν είμαστε κλητήρες.

Σας ευχαριστώ πάρα πολύ, και περιμένω μία καλή έκβαση στο κομμάτι των αδειοδοτήσεων των περιαστικών περιοχών.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Αγαπητές και αγαπητοί συνάδελφοι, ολοκληρώθηκε η δεύτερη συνεδρίαση, όπου είχαμε την ακρόαση των εξωκοινοβουλευτικών προσώπων και θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμός της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Αβδελάς Απόστολος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 16.45΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΙΟΝΥΣΙΟΣ ΣΤΑΜΕΝΙΤΗΣ ΜΑΞΙΜΟΣ ΣΕΝΕΤΑΚΗΣ**